Pengubahan wang haram: Pegawai kanan polis dipenjara 10 tahun, denda RM42 juta

PUTRAJAYA, 22 Mac – Mahkamah Rayuan hari ini menjatuhkan hukuman penjara 10 tahun dan denda RM42 juta ke atas seorang pegawai kanan polis atas lapan kesalahan pengubahan wang haram berjumlah RM3.35 juta.

Tiga hakim Mahkamah Rayuan Datuk Has Zanah Mehat, Datuk Nordin Hassan dan Datuk Hashim Hamzah yang bersidang hari ini, membenarkan rayuan pihak pendakwaan bagi meningkatkan lagi hukuman penjara yang sebelum ini telah dijatuhkan terhadap DSP Mohd Ismail Syed Merah.

Mahkamah juga membenarkan rayuan pendakwaan untuk mengenakan denda berjumlah RM42 juta ke atas Mohd Ismail dan jika gagal dibayar, dipenjara 48 bulan.

Dalam keputusan sebulat suara itu, Hakim Nordin berkata mahkamah mengenakan hukuman tambahan terhadap Mohd Ismail itu bagi mencerminkan betapa seriusnya kesalahan beliau itu.

Beliau berkata Hakim Mahkamah Tinggi adalah betul dalam mendapati bahawa wang yang dirampas daripada rumah Mohd Ismail, diperoleh daripada aktiviti haram.

Tambah beliau, Mohd Ismail sebagai seorang pegawai polis yang diamanahkan untuk menegakkan undang-undang telah mengkhianati amanah itu dan melindungi operator judi haram.

Hakim Nordin berkata adalah munasabah untuk membuat kesimpulan bahawa wang RM1.2 juta dan 8,178,000 rupiah yang ditemui dalam beberapa kotak di rumah Mohd Ismail adalah wang, antara lain daripada dua operator aktiviti perniagaan judi haram untuk beliau (Mohd Ismail) tidak mengambil sebarang tindakan ke atas aktiviti judi haram itu.

“Gajinya sebagai seorang pegawai polis hanyalah RM6,000 sebulan dan dibayar ke dalam akaunnya dan bagaimana beliau boleh menyimpan sejumlah wang yang banyak itu,” katanya.

Mohd Ismail didakwa dengan lima pertuduhan pertama iaitu menggunakan wang yang hasil aktiviti haram, masing-masing melibatkan RM10,143.37; RM40,000; RM6,283.09; RM993,716.91 dan RM500,000, untuk membeli dan menambah pelaburan dalam Pelan Perlindungan Insurans Takaful Life dan Pelan TakafulLink yang didaftarkan di atas namanya serta anak kandung, Nur Aqillah Mohd Ismail.

Mohd Ismail didakwa melakukan kesalahan itu antara 4 Sept 2014 hingga 28 Dis 2015 di tiga lokasi berlainan iaitu di bangunan MAA Takaful, Jalan Tun Razak di sini serta dua bank, masing-masing RHB dan CIMB di Jalan Rahmat dekat Batu Pahat.

Pada 2019, Mahkamah Sesyen Johor Bahru melepas dan membebaskan Ismail daripada semua pertuduhan berkenaan. Bagaimanapun pada 2020 Mahkamah Tinggi mendapati beliau bersalah atas semua kesalahan dan menjatuhkan hukuman penjara empat tahun untuk setiap kesalahan dan dikenakan secara serentak.

Ismail akan memulakan hukuman penjara dua tahunnya untuk pertuduhan ketiga dan keempat selepas beliau melengkapkan hukuman penjara selama setahun, untuk pertuduhan pertama dan keduanya.

Bagi pertuduhan kelimanya Mohd Ismail dijatuhkan hukuman penjara dua tahun dan dua tahun lagi untuk pertuduhan keenam. Beliau dikenakan hukuman penjara setahun untuk pertuduhan ketujuh dan dua tahun unuk pertuduhan kelapan.

Kesemua hukuman untuk pertuduhan itu dikenakan secara berturut-turut dan bermula selepas Mohd Ismail melengkapkan hukuman penjara untuk pertuduhan ketiga dan keempat.

Mahkamah mengenakan Mohd Ismail denda RM5 juta atau penjara enam bulan untuk setiap satu daripada tujuh pertuduhan dan denda RM7 juta atau penjara enam bulan untuk pertuduhan kelapan.

Mohd Ismail diwakili pasukan peguam diketuai Datuk Wan Azmir Wan Majid, manakala pendakwaan dijalankan Timbalan Pendakwa Raya Datuk Mohd Dusuki Mokhtar dan Mohd Fairuz Johari.- BERNAMA


Elemen multitugas tingkat kemahiran pelajar

BANDARAYA MELAKA 2 Dis. – Pelajar disaran mempersiapkan diri dengan ilmu pengetahuan dan kemahiran sekali gus menjadi pelajar yang mempunyai elemen multitugas

Katanya, Program I3CE merupakan platform kepada para pelajar dalam setiap jabatan membentangkan projek dan penyelidikan akhir mereka yang diusahakan dari awal tahun.

“Manakala kategori penyelidikan pula dirangkul Jabatan Perdagangan dengan tajuk penyelidikan ‘Application of 3S System on Operation Management at Nasi Lemak Kampung Morten Riverline’.

“Kumpulan ini juga dipilih sebagai juara pembentangan terbaik pada kali ini. Johan Video terbaik telah dimenangi oleh jabatan Kejuruteraan Awam,” katanya,


Pemimpin negara, pembangkang ucap Selamat Hari Wartawan Nasional

KUALA LUMPUR, 29 Mei – Sambutan Hari Wartawan Nasional (HAWANA) 2022 cukup bermakna buat warga media yang menjadi wira tidak didendang dan barisan hadapan di sebalik setiap peristiwa yang berlaku di negara ini.

Ucapan oleh pemimpin negara dan pembangkang sempena sambutan itu memenuhi laman media sosial hari ini yang mengiktiraf peranan wartawan dan pengamal media yang sentiasa menyalurkan maklumat walaupun terpaksa meredah bahaya dan berdepan risiko.

Menteri Pembangunan Wanita, Keluarga dan Masyarakat Datuk Seri Rina Mohd Harun berkata wartawan tidak sekadar melaporkan kejadian, insiden, kemalangan, malapetaka, tragedi mahupun acara keraian, sebaliknya mereka juga mampu mencorak dan memacu pembangunan dan kelestarian negara.

“Semoga wartawan-wartawan di Malaysia dapat terus berkhidmat dengan penuh dedikasi, menyajikan informasi yang benar dan berkualiti demi menyatukan dan membangunkan Keluarga Malaysia dan negara,” katanya dalam hantaran Facebook beliau.

Menteri Luar Datuk Seri Saifuddin Abdullah yang menghargai jasa dan bakti para wartawan menyifatkan mereka berperanan penting dalam membawa maklumat sahih serta mewakili suara dan aspirasi masyarakat.

Ketua Pembangkang Datuk Seri Anwar Ibrahim pula berkata peranan wartawan amat kritikal dalam menjana satu sistem yang adil, demokratik dan saksama.

“Justeru, saya sanjung peranan wartawan selama ini dan mendoakan mudah-mudahan mereka dapat membawa perubahan dengan media yang bebas dan adil,” katanya.

Sementara itu, Menteri Pengajian Tinggi Datuk Dr Noraini Ahmad berkata dalam kepesatan era teknologi maklumat hari ini, wartawan sangat memainkan peranan penting bagi menyampaikan maklumat yang tepat kepada rakyat.

Tidak ketinggalan mengucapkan selamat Hari Wartawan Nasional adalah Menteri Perumahan dan Kerajaan Tempatan Datuk Seri Reezal Merican Naina Merican sambil menyifatkan tugas serta peranan wartawan semakin mencabar lebih-lebih lagi dalam dunia yang disebut sebagai ‘hyper-connected’.

“Ramai yang saya kenali secara peribadi dan saya tahu, mereka ini cukup komited dengan ‘assignment’ (tugasan) masing-masing,” kata Reezal Merican menerusi catatan di laman Facebook rasmi beliau hari ini.

Reezal Merican turut berterima kasih atas sumbangan besar wartawan dalam menyampaikan dasar serta inisiatif kerajaan, hebahan maklumat dan berita yang sahih, pantas dan dengan penuh integriti khususnya berkaitan kementerian itu.

Dalam pada itu, Menteri Belia dan Sukan Datuk Seri Ahmad Faizal Azumu berterima kasih kepada seluruh wartawan di Malaysia yang banyak menyampaikan maklumat serta pandangan dengan telus dan ikhlas.

Naib Presiden Amanah Adly Zahari berkata wartawan mempunyai peranan yang sangat besar untuk membina minda rakyat melalui berita, rencana, pandangan atau dokumentari yang disampaikan.


KDN kaji dapatkan aset baharu untuk PDRM

SEGAMAT, 14 Jan – Kementerian Dalam Negeri (KDN) akan mengkaji keperluan mendapatkan aset baharu untuk Polis Diraja Malaysia (PDRM), khusus bagi membantu pasukan itu semasa ia berdepan dengan situasi banjir atau bencana lain pada masa depan.

Menteri Dalam Negeri Datuk Seri Hamzah Zainudin berkata cadangan itu dikemukakan susulan aset sedia ada termasuk helikopter dan bot, didapati telah usang dan tidak mencukupi selain ketinggalan daripada segi teknologi.

“Banyak aset kita apabila kita nak bantu, baru kita sedar aset kita misalnya bot yang kita guna selama ni sudah lama, kita nak cari bot yang lebih sesuai (digunakan) untuk bencana banjir pada masa akan datang.

“Aset lama seperti helikopter, kita rasa bahaya bila ada ribut petir dan hujan lebat kerana ia tidak mempunyai instrumen yang boleh disesuaikan dalam keadaan banjir atau bencana lain,” katanya pada sidang media selepas melawat Markas Taktikal Op Banjir PDRM di Pusat Latihan Polis (Pulapol) Segamat, di sini hari ini.

Beliau berkata situasi banjir kali ini memberi peluang kepada kementeriannya menilai semula keperluan untuk membeli aset baharu supaya kerja-kerja memberi bantuan termasuk menyelamat berjalan dengan lancar.

Mengulas mengenai Galeri Darurat Bukit Kepong di Muar yang terjejas banjir baru-baru ini, Hamzah berkata KDN telah menyerahkan bantuan RM250,000 kepada PDRM untuk melaksanakan kerja-kerja membaik pulih galeri berkenaan.

“Ketika melawat galeri itu saya lihat ia amat teruk (terjejas banjir) walaupun ketika awal pembinaannya kita telah mengambil kira kemungkinan perkara-perkara seperti bencana yang berlaku pada 2011.

“Walaupun kita dapat selamatkan artifak dan perkara-perkara lain yang perlu kita simpan, tapi bencana kali ini agak teruk dan atas sifat keprihatinan, saya telah bersetuju untuk berikan bantuan sebanyak RM250,000 untuk baik pulih galeri itu,” katanya.

Galeri Darurat Bukit Kepong yang terletak bersebelahan Sungai Muar, baru-baru ini ditenggelami air sehingga paras kira-kira 2.5 meter, bencana paling teruk dilalui sejak tahun 2011.

Galeri yang menyimpan pelbagai khazanah bersejarah berkaitan peristiwa darurat keganasan komunis yang menyerang hendap Balai Polis Bukit Kepong, tempoh darurat dari 1948 hingga 1960 serta era Insurgensi Komunis Kedua pada tahun 1968 hingga 1989 itu dirasmikan pada 23 Feb 2017.

Terdahulu, Hamzah melawat Galeri Darurat Bukit Kepong di Muar sebelum ke kawasan terjejas banjir di Segamat antaranya Batu Anam, Buloh Kasap dan Pogoh.- BERNAMA


Pakej bantuan PERMAI tangani kesan pandemik COVID-19 kepada rakyat dan ekonomi.

KUALA LUMPUR, 18 Jan. – Perdana Menteri Tan Sri Muhyiddin Yassin hari ini mengumumkan pakej bantuan Perlindungan Ekonomi dan Rakyat Malaysia (PERMAI) bagi mengurangkan beban dihadapi rakyat dan ketahanan ekonomi ketika negara sedang berdepan penularan pandemik COVID-19.

Muhyiddin berkata pakej bantuan PERMAI yang memperuntukkan sejumlah RM15 bilion, antara lain mempunyai 22 inisiatif bermatlamat untuk memerangi wabak COVID-19, memelihara kebajikan rakyat dan menyokong kelangsungan perniagaan.

“Kerajaan telah berkali-kali membuktikan bahawa kita tidak akan berkompromi dalam memastikan kesejahteraan rakyat, kelangsungan perniagaan dan ketahanan ekonomi,” katanya dalam pengumuman khas pakej bantuan PERMAI yang disiarkan secara langsung di stesen televisyen serta platform media sosial.

Muhyiddin berkata di bawah matlamat memerangi wabak COVID-19, kerajaan telah menyediakan dana tambahan sebanyak RM1 bilion merangkumi hampir RM800 juta kepada Kementerian Kesihatan dan selebihnya kepada Majlis Keselamatan Negara serta agensi lain.

Perdana menteri berkata penyediaan peruntukan itu menumpukan kepada bekalan, antaranya tambahan reagen dan kit saringan serta peralatan perlindungan diri (PPE) terutamanya kepada petugas kesihatan.

Di bawah matlamat ini juga, beliau berkata perancangan program vaksinasi negara adalah ‘on-track’ dengan kerajaan telah menandatangani tiga perjanjian dengan syarikat pengeluar vaksin dan bekalan vaksin pertama dijangka diterima negara pada penghujung Februari.

“Melalui Jawatankuasa Khas Jaminan Akses Bekalan Vaksin COVID-19 yang telah ditubuhkan, kerajaan akan memastikan ketelusan perolehan vaksin dan Program Imunisasi Kebangsaan akan diberi perhatian utama melibatkan dana sebanyak RM3 bilion untuk tujuan ini,” katanya.

Muhyiddin menegaskan garis panduan dan kaedah penentuan bagi individu yang perlu menerima vaksin akan dihebahkan dan program vaksinasi tersebut dijangka berjalan secara berperingkat sehinggalah tempoh keseluruhannya selama 12 bulan.

“Ini bermakna, kumpulan pertama yang dijangka menerima vaksin adalah pada awal Mac dan dapat meliputi lebih 80 peratus atau hampir 27 juta penduduk Malaysia menjelang suku pertama 2022,” kata perdana menteri.

Muhyiddin berkata bagi inisiatif Mengukuhkan Sistem Kesihatan Negara, kerajaan akan menambah lebih 3,500 anggota kesihatan yang akan mula bertugas pada hujung bulan ini, dengan peruntukan tambahan sebanyak RM150 juta.

Perdana menteri berkata seperti diumumkan dalam Belanjawan 2021, pemberian ‘one-off’ atau sekali sebanyak RM500 kepada semua petugas barisan hadapan kesihatan dan RM300 kepada petugas barisan hadapan yang lain akan mula dibayar dalam suku tahun pertama tahun ini.

Sementara bayaran bulanan sedia ada yang diterima sebanyak RM600 oleh petugas barisan hadapan kesihatan dan RM200 oleh petugas barisan hadapan yang lain akan tetap diteruskan sehingga wabak COVID-19 berakhir, kata Muhyiddin.

Selain itu, Muhyiddin berkata hospital swasta telah bersetuju untuk menerima dan merawat pesakit COVID-19 dan bukan COVID-19 bagi meringankan tekanan kepada sistem kesihatan awam dan kerajaan akan memperuntukkan RM100 juta bagi tujuan tersebut.

Beliau berkata bagi inisiatif memperkukuh saringan kesihatan pekerja, kos saringan COVID-19 akan ditanggung sepenuhnya Pertubuhan Keselamatan Sosial (Perkeso) di zon-zon merah, selain pelepasan cukai bagi bayaran ujian pengesanan COVID-19 untuk menyokong lebih banyak individu membuat ujian saringan dan pengesanan virus itu secara persendirian.

Bagi aspek bayaran Bantuan Prihatin Rakyat, Muhyiddin berkata bayaran fasa terakhir Bantuan Prihatin Nasional (BPN) 2.0 akan dipercepatkan mulai 21 Jan melibatkan 11.1 juta penerima dengan peruntukan sebanyak RM2.38 bilion.

Sementara di bawah inisiatif memperkukuh program kebajikan, perdana menteri berkata kerajaan telah meningkatkan kadar bantuan bulanan di bawah Jabatan Kebajikan Masyarakat (JKM) berkuat kuasa bulan ini, manakala Program Bakul Makanan akan segera dilaksanakan selain potongan cukai kepada penyumbang bantuan kebajikan.

Dalam perutusan kira-kira 40 minit itu, Muhyiddin turut menggariskan matlamat ketiga berkaitan menyokong kelangsungan perniagaan yang antara lain menambah baik Program Subsidi Upah 3.0 di bawah Perkeso dan meneruskan Geran Khas Prihatin (GKP) Tambahan kepada peniaga dan penjaja di Sabah.

“Kerajaan akan memperluaskan bantuan GKP Tambahan ini kepada 500,000 PKS di tujuh negeri PKP dengan bayaran RM1,000, manakala 300,000 PKS di negeri lain akan menerima RM500. Perluasan inisiatif itu melibatkan peruntukan tambahan sebanyak RM650 juta.

“Namun, sekiranya terdapat negeri yang berubah menjadi zon merah dan diisytiharkan PKP, kerajaan sedia membantu dengan menyalurkan bantuan tambahan kepada PKS di negeri tersebut dengan serta merta,” katanya.

Pakej bantuan PERMAI ini merupakan inisiatif kelima dilaksanakan kerajaan dalam membantu rakyat sejak PKP pertama kali dikuatkuasakan pada Mac tahun lepas.

Kerajaan sebelum ini melaksanakan Bantuan Pakej Rangsangan Ekonomi Prihatin Rakyat (PRIHATIN) melibatkan peruntukan RM250 bilion pada Mac 2020 dan Pakej Rangsangan Ekonomi Prihatin Rakyat (PRIHATIN Tambahan) sebanyak RM10 bilion pada April 2020.

Selain itu, turut diumumkan Pelan Jana Semula Ekonomi Negara (PENJANA) melibatkan perbelanjaan sebanyak RM35 bilion pada Jun lepas, selain Pakej Kerangka Inisiatif Tambahan Prihatin (KITA Prihatin) dengan peruntukan RM10 bilion pada September lalu.- BERNAMA


Banjir: Moratorium bantu usahawan PMKS terjejas

“Pemberian moratorium ini selaras dengan iltizam Perdana Menteri Datuk Seri Ismail Sabri Yaakob yang prihatin dengan masalah usahawan PMKS dan mahu supaya sektor ini dipulihkan segera,” katanya dalam kenyataan hari ini.

Noh berkata Bank Rakyat memberi penangguhan selama enam bulan kepada mereka yang meminjam melalui pembiayaan Peribadi-i, Perumahan-i, Kenderaan-i, Sewa Beli Kenderaan-i, Pendidikan-i, Mikro-i dan penangguhan bayaran keuntungan bagi Pajak Gadai-i.

Perbadanan Usahawan Nasional Bhd (PUNB) pula memberi moratorium kepada usahawan yang terkesan dengan banjir selama enam bulan, bergantung kepada sejauh mana kesan banjir dihadapi oleh usahawan, katanya.

Noh berkata SME Bank memberi pengecualian sewaan selama dua bulan kepada mana-mana penyewa di kompleks perniagaan usahawan SME Bank yang terjejas akibat bencana banjir.

“SME Bank juga menawarkan penjadualan semula kepada semua usahawan terkesan dengan banjir dan menawarkan Dana Pemulihan Bencana dengan jumlah pembiayaan sehingga RM500,000 dengan enam bulan moratorium,” katanya.

SME Corp pula menawarkan tiga pakej pembiayaan iaitu SME Revitalisation Financing (SMERF), Soft Loan Scheme For Small and Medium Enterprise (SLSME) dan SME Emergency Fund (SMEEF) untuk semua PKS terjejas banjir dalam semua sektor ekonomi dan layak untuk membeli peralatan, baik pulih premis perniagaan dan dana modal permulaan perniagaan.

“Pakej-pakej ini diberi moratorium pembayaran balik sehingga enam bulan. Untuk peserta yang menyertai tiga program sedia ada ini juga akan diberikan moratorium sehingga 6 bulan sehingga Jun 2022,” kata Noh. – BERNAMA


Anti sawit: Malaysian akan fail tindakan undang-undang terhadap EU

KUALA LUMPUR 2 Julai – Kementerian Perusahaan Perladangan dan Komoditi (KPPK) dengan kerjasama Jabatan Peguam Negara akan memfailkan tindakan undang-undang terhadap Kesatuan Eropah (EU) membabitkan kempen anti-minyak sawit oleh blok berkenaan.

Menterinya, Datuk Dr Mohd Khairuddin Aman Razali berkata tindakan itu diambil menerusi Mekanisme Penyelesaian Pertikaian (DSM) di bawah Pertubuhan Perdagangan Dunia (WTO).

Dalam satu kenyataan semalam, beliau berkata tindakan terbabit juga berdasarkan asas dan justifikasi serta selaras dengan prinsip amalan perdagangan yang telah digariskan oleh WTO.

“Polisi yang dilaksanakan oleh EU dalam ‘Delegated Regulation’ di bawah Arahan Tenaga Boleh Diperbaharui EU II (EU RED II) yang telah mewujudkan sekatan yang tidak sewajarnya ke atas usaha kemampanan dan kelestarian yang telah dan sedang dilaksanakan oleh Malaysia, seterusnya menyekat amalan perdagangan bebas,” katanya.

Menurut Mohd Khairuddin, tindakan diskriminasi oleh EU tersebut akan menyebabkan lebih tiga juta rakyat Malaysia yang terlibat dalam rantaian industri sawit negara menerima impak negatif termasuk lebih setengah juta pekebun kecil sawit.

EU telah meluluskan EU RED II pada Disember 2018 dan seterusnya ‘Delegated Regulation’ pada Mac 2019 yang merupakan peraturan pelengkap di bawah EU RED II.

Ia antara lainnya menerangkan mengenai kriteria atau metodologi menentukan sama ada sumber dalam pengeluaran biobahan api menyebabkan kadar perubahan guna tana secara tidak langsung (ILUC) yang tinggi atau rendah serta kesannya terhadap pelepasan gas rumah hijau.

Malah, katanya, ia juga dilihat berat sebelah apabila hanya minyak sawit dikategorikan sebagai mempunyai kadar risiko ILUC tinggi dalam kalangan minyak sayuran bagi sumber biobahan api.

“Berdasarkan ‘Delegated Regulation’ tersebut, minyak sawit telah dikategorikan sebagai mempunyai kadar ILUC yang tinggi, sekali gus menyebabkan jumlah eksport minyak sawit negara ke EU dijangka akan terkesan.

“Penglibatan Malaysia ini sebagai tanda sokongan dan solidariti serta komitmen Malaysia sebagai negara pengeluar sawit untuk bersama Indonesia dalam menangani isu kempen anti-minyak sawit,” katanya.


Sayur di Melaka murah

Pengarah Kementerian Perdagangan Dalam Negeri dan Kos Sara Hidup (KPDN) Melaka Norena Jaafar berkata, penurunan itu mula dikesan awal bulan ini membabitkan sayuran seperti kangkung, bayam, kubis, kacang panjang, timun dan tomato.

“Malah, pasukan KPDN Melaka telah ke Cameron Highlands, Pahang baru-baru ini memandangkan kebanyakan sayuran di Melaka datang dari tanah tinggi itu.

“Daripada lawatan tersebut, kita telah mengkaji kadar pengeluaran sesuatu sayuran dan hasilnya ia membawa kepada penurunan harga bagi pasaran di Melaka,” katanya.

Beliau berkata demikian pada Majlis Pelancaran Skim Harga Maksimum Musim Perayaan (SHMMP) Hari Raya Puasa di sebuah pasar raya di Bertam Setia, di sini, hari ini.

Pelancaran SHMMP Hari Raya Puasa Peringkat Negeri Melaka telah disempurnakan Exco Pembangunan Usahawan, Koperasi dan Hal Ehwal Pengguna negeri Allex Seah Shoo Chin dan Timbalannya Tuminah Kadi @ Mohd Hashim.

Dalam pada itu, ditanya sama ada berlaku kenaikan harga daging lembu tempatan, Norena berkata, perkara itu tidak berlaku di negeri ini memandangkan KPDN telah mengawal harga bahan mentah itu tidak melebihi RM41 sekilogram.


Tarif elektrik pengguna domestik tidak dinaikkan, elak beban rakyat – PM

PUTRAJAYA, 14 Disember – Kerajaan tidak berhasrat untuk menaikkan tarif elektrik kepada pengguna domestik bagi mengelakkan rakyat terbeban, kata Perdana Menteri Datuk Seri Anwar Ibrahim.

Beliau berkata keputusan itu turut melibatkan industri kecil dan sederhana (IKS), syarikat pertanian serta pengeluar makanan walaupun ia memberi implikasi kewangan kepada negara hampir RM30 bilion setahun.

“Jika dikenakan pun (kenaikan tarif elektrik) hanya terhadap syarikat-syarikat multinasional yang eksport kerana tarif terlalu rendah buat mereka dan subsidi itu tidak harus diberikan kepada syarikat gergasi yang untungnya tinggi.

“Dari segi rakyat tidak ada langsung cadangan kerajaan untuk naikkan tarif elektrik,” katanya pada sidang media selepas mempengerusikan Mesyuarat Kabinet di sini hari ini.

Anwar, bagaimanapun berkata kenaikan terhadap syarikat multinasional hanya akan berlaku secara berperingkat dan berpatutan untuk memastikan ia tidak menjejaskan operasi dan unjuran syarikat.

Menurut Perdana Menteri, maklumat terperinci mengenai keputusan itu akan diumumkan Menteri Sumber Asli, Alam Sekitar dan Perubahan Iklim Nik Nazmi Nik Ahmad.

Mengenai persediaan pengurusan banjir, Anwar berkata Timbalan Perdana Menteri Datuk Seri Dr Ahmad Zahid Hamidi akan ke Kelantan esok bagi mengenal pasti langkah awal yang boleh diambil dalam persiapan menghadapi banjir.

Semalam, Ahmad Zahid berkata kerajaan akan menggerakkan langkah proaktif dalam pengurusan bencana banjir termasuk mengaktifkan lebih awal pusat pemindahan sementara (PPS).

Beliau berkata dengan kerjasama Jabatan Meteorologi Malaysia (MetMalaysia), beberapa kawasan yang jumlah taburan hujan tinggi dan dijangka menyebabkan banjir akan diberi tumpuan.

Sementara itu, Anwar berkata Lembaga Pemasaran Pertanian Malaysia (FAMA) diarahkan supaya lebih proaktif dalam menangani sebarang situasi melibatkan petani berikutan masalah penyelewengan dalam infrastruktur pemasaran.

“Tahun lepas anda dengar masalah besar hingga menjejaskan petani Cameron (Highlands) yang menghadapi isu menyebabkan mereka terpaksa buang produk mereka, masalah tiada pembeli, kesukaran pengangkutan dan lain-lain…jadi FAMA perlu mengambil langkah berkenaan,” katanya.


Melaka akan perluas ‘Eco-Schools’, praktik amalan hijau di sekolah

BANDA HILIR 20 Jan – Pelaksanaan program amalan hijau perlu dilaksanakan di semua sekolah di negeri ini agar mampu diiktiraf sebagai Eco-Schools sekali gus mendukung hasrat Melaka sebagai negeri lestari menjelang 2035.

EXCO Pendidikan Negeri, Datuk Rais Yasin berkata, ia perlu dilaksanakan dengan menjalankan program amalan hijau dan kempen berkaitan bagi memberi kesedaran kepada masyarakat.

Jelasnya, setakat ini terdapat 135 daripada 315 sekolah di negeri ini telah menjalankan program berkenaan bagi mendapat pengiktirafan ‘Eco-School’ dan ia perlu diperluaskan memandangkan ia mampu memberi manfaat dan impak mendalam di peringkat akar umbi.

“Di Melaka, sebanyak 17 buah sekolah telah menerima pengiktirafan sebagai Eco-School berikutan menekankan beberapa sudut pengamalan hijau dengan pelbagai penekanan hijau.

“Bagi pengiktirafan tertinggi hanya lima buah sekolah telah menerima Anugerah ‘Green Flag’ diikuti, sembilan menerima ‘Silver Flags’ dan tiga ‘Bronze Flags’ di mana saya yakin ini akan memberi impak dan semangat kepada warga sekolah,” katanya.

Beliau berkata demikian pada sidang media selepas merasmikan Program Eco-School di Sekolah Kebangsaan Convent Infant Jesus 1, di sini hari ini.

Mengulas lanjut, beliau berkata, kerajaan negeri akan lebih proaktif menggerakkan hasrat terbabit menerusi Perbadanan Teknologi Hijau Melaka (PTHM), Jabatan Pendidikan Negeri (JPN) serta pelbagai pihak terlibat bagi memperkasa progam berkenaan secara menyeluruh di Melaka.

“Kita akan gerakkan lagi dengan lebih rancak dengan pelbagai kempen-kempen di peringkat negeri berikutan saya rasa ini bukan perkara yang kita anggap sebagai enteng lagi kerana telah diumumkan Ketua Menteri, Datuk Seri Utama Sulaiman Md Ali dalam hasratnya bagi menuju Melaka sebagai negeri lestari pada 2035.

Program Eco-Schools merupakan inisiatif antarabangsa di bawah payung UNESCO’s Global Action on Education for Sustainable Development (ESD) dijalankan berasaskan pendidikan untuk kelestarian pembangunan telah dijalankan melibatkan 60 negara.

Eco-Schools Melaka telah dijalankan sejak tahun 2016 oleh PTHM dengan kerjasama rakan strategik Green Growth Asia Foundation disokong oleh World Wildlife Fund (WWF) for Nature dan JPN Melaka.


Nicky belum bolos-KPN

KOTA LAKSAMANA 9 April. – Polis Diraja Malaysia (PDRM) mengesahkan ahli perniagaan yang diburu, Datuk Seri Nicky Liow Soo Hee masih bersembunyi dalam negara.

Ketua Polis Negara Tan Sri Abdul Hamid Bador berkata, keyakinan itu semakin jelas apabila rangkaian berkaitan kumpulan jenayah terancang ‘Geng Nicky’ yang diketuai ahli perniagaan itu sudah ditahan dan dituduh di mahkamah hari ini.

“Saya yakin pasukan khas di bawah kepimpinan Ketua Polis Johor, Datuk Ayob Khan Mydin Pitchay terus gigih untuk menilai apa jua maklumat yang dikongsikan orang ramai,” katanya pada sidang media selepas menghadiri Mesyuarat Bersepadu Op Khazanah (OBK) Siri 7, di sini hari ini.

Turut hadir, Ketua Pengarah Jabatan Perlindungan Hidupan Liar dan Taman Negara (PERHILITAN), Datuk Abdul Kadir Abu Hashim dan Ketua Pengarah Jabatan Kastam Diraja Malaysia (JKDM), Datuk Seri Abdul Latif Abdul Kadir.

Minggu lalu, media melaporkan dalang utama yang juga Pengasas Winner Dynasty berusia 33 tahun itu meloloskan diri susulan mendapat maklumat berhubung operasi yang bakal dibuat pada 20 Mac lalu itu daripada pegawai dan anggota polis serta agensi penguat kuasa lain yang berada dalam kawalannya, termasuk seorang bekas timbalan pendakwa raya.


Pelancongan sukan mampu beri impak besar kepada Melaka

BILA disebut mengenai Negeri Melaka, rata-rata maklum mengenainya kerana Melaka sememangnya terkenal sebagai sebuah negeri pelancongan. Saban tahun pelbagai usaha yang gigih dilakukan untuk memartabatkan lagi industri pelancongan di negeri tersebut. Kini pelbagai tempat bila disebut akan terus mengingatkan kita terhadap negeri Melaka misalannya River Cruise, Taming Sari, Stadium Hang Jebat dan sebagainya.

Melaka menjadi destinasi pilihan rakyat tanpa mengira sama ada di peringkat tempatan mahupun antarabangsa. Namun begitu, isu yang cuba saya bawa adalah bagaimana untuk mengekalkan daya tarikan yang sedia ada ini dan seterusnya mempertingkatkan lagi kehadiran  pelancong ke negeri ini pada masa akan datang.

Sebagai seorang penggiat dan mempunyai kepakaran yang tidak seberapa di dalam bidang yang saya minati iaitu sukan, saya selalu tertanya sama ada Melaka mampu dimajukan dan diketengahkan dalam bidang sukan? Sebagai anak jati negeri ini, saya terpanggil untuk sama-sama berkongsi idea dan pendapat melalui platform ini.

Untuk makluman dan pengetahuan pembaca, pelancongan sukan merupakan sebahagian besar daripada keseluruhan industri pelancongan. Sesetengah orang mendakwa bahawa angka ini adalah setinggi 25 peratus, ini bermakna satu perempat daripada keseluruhan pelancongan di dunia adalah berkaitan sukan.

Pelancongan sukan adalah konsep yang agak baharu di negara ini walaupun ianya telah wujud sejak sekian lama. Hari ini, sukan dianggap sebagai fenomena sosial terbesar di dunia dan pelancongan diramalkan menjadi industri terbesar dunia pada awal abad akan datang.

Oleh itu, kita tidak perlu menjadi seorang ahli akademik atau sarjana untuk mengetahui bahawa pelancongan sukan adalah perniagaan yang cukup besar. Secara rasionalnya, kita boleh lihat lambang Agung (RM) yang boleh dikongsikan bersama jika ianya disusun dan dirancang dengan cara yang betul.

Sekarang persoalannya bagaimanakah pelancongan sukan dapat membantu Negeri Melaka? Bagaimanakah ia boleh dilaksanakan? Saya akan cuba rungkaikan dalam bahasa yang paling mudah dan tidak terlalu akademik.

Kita tidak boleh mentafsirkan jika kita membina padang bola sepak maka kita terus takrifkan sebagai pelancongan sukan. Jika begitu, berapa banyak padang sukan yang terdapat di negara kita ini? Terdapat banyak kajian akademik yang boleh kita gunakan untuk mendalami konsep pelancongan sukan, khususnya pelancongan sukan yang melibatkan acara sukan besar, seperti Piala Dunia bola sepak atau Sukan Olimpik.

Beberapa sarjana dan pihak yang  berkepentingan  telah mencuba untuk mentakrifkan istilah pelancongan sukan. Bukan hanya mengenai pengurusan dan pengendalian acara mega; ia juga boleh dikaitkan penawaran perkhidmatan atau pengalaman berkaitan sukan dan pelancongan khusus pengguna kepada pelancong sukan itu sendiri.

Hari ini, sukan dianggap sebagai fenomena sosial terbesar di dunia dan dijangkakan menjadi industri terbesar dunia pada awal abad akan datang. Oleh itu, tidak memerlukan seorang ahli fikir atau intelek untuk mengetahui bahawa pelancongan sukan adalah perniagaan yang cukup besar.

Kerajaan Negeri Melaka perlu berani membuat pelaburan dalam bidang sukan ini dengan memastikan ianya bukanlah satu ‘peleburan’ atau dengan maksud lain menghabiskan duit orang ramai. Pelaburan yang mendatangkan keuntungan dari pelbagai sudut ini memerlukan seseorang yang mempunyai kepakaran atau ilmu. Bahasa yang paling mudah iaitu seseorang yang “ahli” dalam bidangnya.

Untuk makluman semua, industri pelancongan sukan telah berkembang secara pesatnya sejak beberapa tahun kebelakangan ini. Pada tahun 2016 sahaja, industri pelancongan sukan telah bernilai USD $1.41 trilion dan angka ini sepatutnya dijangka boleh meningkat kepada kira-kira USD $5.72 trillion pada tahun 2021.

Namun begitu, terdapat sedikit perubahan disebabkan pandemik yang berlaku di seluruh dunia.  Insyaallah, pertumbuhan sebanyak 41% akan tercapai dalam tempoh setahun dua dari sekarang memandang banyak negara telah membuka pintu sempadan mereka dan menjalankan aktiviti dan acara sukan seperti biasa.

Sebagaimana yang diketahui umum juga, motif pelancong berkunjung ke negeri Melaka berbeza-beza. Sebahagiannya datang kerana mahu melawat pelbagai kesan tinggalan dan tapak warisan sejarah, ada pula yang berkunjung kerana ingin membeli-belah. Pelbagai produk mengenai warisan sejarah dan pelbagai kemudahan pusat membeli-belah telah dibangunkan sebagai salah satu strategi penting untuk mempromosi pelancongan di Negeri Melaka.

Bagi tujuan promosi, Kerajaan Negeri dan Kementerian Pelancongan Malaysia dilihat sentiasa berusaha untuk memupuk perkongsian pintar antara Kerajaan dengan organisasi pelancongan serta sektor swasta. Perkongsian ini akan membentuk citra serta meningkatkan nama baik Negeri Melaka sebagai pusat pelancongan yang menarik. Syabas dan tahniah di atas usaha murni badan serta agensi yang terlibat berjaya menunjukkan kejayaan serta hasilnya dan sudah tentunya kita sebagai rakyat Malaysia amat menghargainya dan mengucapkan ribuan terima kasih.

Apakah yang perlu dilakukan oleh kerajaan Negeri Melaka jika ingin menjadikan Melaka sebagai Negeri Pelancongan Sukan? Saya tidak mahu mengambil pendekatan melalui kaedah mengajar kerana siapalah saya untuk menunjuk arah. Walau bagaimanapun, Kerajaan Negeri perlu lebih bersedia untuk membuat satu kajian dari sudut sukan dan pengurusan acara yang lebih memfokuskan kepada kapasiti sebuah bandar untuk menjadi destinasi acara sukan serta kesannya terhadap Bandaraya Melaka. Pengurusan destinasi dan prinsip destinasi acara sukan menjadi agenda perbincangan utama.

Satu penyelidikan yang berbeza perlu dilakukan ke atas pengimejan semula Bandaraya Melaka kerana jika tidak dapat dikenal pasti dengan jelas ianya boleh berubah kepada negatif. Contohnya seperti tingkah laku buruk, kerosakan alam sekitar, kerugian kewangan dan sebagainya. Dalam erti kata lain, impak positif dan negatif perlu dianalisis. Matlamat dan objektif juga perlu jelas supaya kerja yang dibuat tidak secara sambil lewa atau caca marba. Struktur disertai dengan kajian literatur juga perlu digunakan agar hasil dan data yang ditemui di seluruh penyelidikan akan membantu dalam membuat kesimpulan serta cadangan lanjut. Wow, belum buat lagi sudah nampak rumitnya. Memang benar, kita tidak boleh ambil jalan mudah dan sewenang-wenangnya menggunakan wang rakyat tanpa memikirkan “value for money”. Jangan hanya tahu untuk menghabiskan peruntukan sahaja tanpa mengambil tanggungjawab yang perlu dicapai.

Biarlah saya jelaskan sedikit sebagai makluman kepada pembaca mengenai kepentingan pengurusan destinasi yang merupakan antara salah satu aspek yang penting di dalam perkara ini. Pengurusan destinasi bukan hanya sekadar mengurus produk fizikal seperti tempat, hotel atau sistem pengangkutan, tetapi juga berkaitan dengan membina perkongsian dan kerjasama merentas destinasi. Pengurusan destinasi memainkan peranan penting dalam sektor venue seperti memastikan kemudahan, mendekati bakal pelabur, melindungi produk dan mengimbangi pengalaman pelawat dengan memberikan kepuasan terhadap destinasi yang dilawati. Ini semuanya bukan perkara yang baharu, Negeri Melaka sudah mempunyai pengalaman terhadapnya, yang berbeza cuma produknya sahaja.

Di samping itu kebarangkalian untuk membentuk sebuah SPV khas sukan (SPVks) Pemasaran Destinasi bagi mengambil tanggungjawab untuk semua aspek pengurusan destinasi mereka, termasuk bekerjasama atau mungkin mengambil tugas yang sedang dilaksanakan oleh Kementerian Pelancongan, Seni dan Budaya Malaysia Negeri Melaka (MOTAC), pihak berkuasa tempatan dan lain-lain.

Secara ringkasnya, SPVks akan menerajui pembangunan destinasi, menyediakan tawaran keahlian, berkomunikasi dengan industri, menyediakan perkhidmatan ICT, menjalankan pusat maklumat pelancong, memasarkan destinasi, menyediakan maklumat kepada pelawat, perniagaan dan lain-lain, memupuk kecemerlangan dan menjalankan penyelidikan.

Matlamat utama SPVks boleh diringkaskan sebagai berkaitan dengan empat tema berikut, iaitu meningkatkan imej destinasi, meningkatkan keuntungan industri, memperbanyakkan acara dan memastikan program jangka panjang berterusan. Tambahan pula, peranan SPVks adalah untuk menjual destinasi dan menyerlahkan semua kekuatan dan kemudahan, menjana dan menukar pertanyaan kepada perniagaan yang disahkan. SPVks bertindak sebagai perantara, berfungsi sebagai penjaga maklumat destinasi, untuk menjadi suara rasmi destinasi dan kemudahan, perkhidmatan dan keseluruhan ‘produk’ dan SPVks juga dibenarkan berunding dengan beberapa pihak berkuasa seperti kerajaan negeri, untuk menambah baik, contohnya, infrastruktur dan dalam destinasi kerana definisi pasaran sasaran adalah faktor penting untuk ditentukan oleh SPVks.

Pertumbuhan kukuh industri acara sukan adalah sebahagian daripada perubahan ekonomi umum. Walaupun ekonomi cenderung kepada asas produk, ia semakin menjadi berasaskan perkhidmatan. Inilah sebab kenapa dan mengapa Kerajaan Negeri Melaka perlu menggunakan acara sebagai strategi pembangunan ekonomi. Kerajaan Negeri perlu memainkan peranan penting dan utama dalam pengurusan acara.

Seperti kita ketahui, Negeri Melaka memang sudah sinonim sebagai sebuah negeri pelancongan. Dengan menambahkan produk pelancongan sukan di negeri ini maka secara tidak langsung menaikkan lagi imej bandar serta menambahkan lagi kepentingan perniagaan, komersial dan meningkatkan lagi kuasa politik.

Graduan Universiti Bedfordshire, United Kingdom dengan Ijazah Sarjana Muda Pengajian Bola Sepak dan Sarjana Pengurusan Sukan. Berpegalaman selama 28 tahun dalam pengurusan sukan di dalam dan luar negara. Bekas pentadbir Public Bank FC, PKNS FC dan Felda United FC selain berpengalaman Bersama Persatuan Bola Sepak Malaysia (FAM) sebagai Ahli Jawatankuasa Pertandingan, Bola Sepak Pantai dan Futsal. Pernah menjadi kolumnis sukan di Berita Harian dan Bebas News serta tetamu bual bicara di Astro Arena, TV3 dan RTM.


Remaja didakwa bunuh bayi sendiri dibenar ikat jamin

PUTRAJAYA, 13 Mei – Remaja perempuan yang didakwa membunuh bayi yang baru dilahirkannya dibenar dibebaskan dengan ikat jamin oleh Mahkamah Rayuan hari ini sementara menunggu perbicaraan kes itu.

Panel tiga hakim yang terdiri daripada Datuk Yaacob Md Sam, Datuk Wira Ahmad Nasfy Yasin dan Datuk Hashim Hamzah, membenarkan remaja itu diikat jamin sebanyak RM20,000 dengan seorang penjamin warga tempatan.

Yaacob berkata ikat jamin itu hanya akan berkuat kuasa selepas gadis itu selesai menjalani penilaian psikiatri di Hospital Permai, Tampoi di Johor.

Beliau berkata remaja perempuan berusia 15 tahun itu dan penjaminnya mesti melapor diri di Balai Polis Chukai di Kemaman, Terengganu sebulan sekali sebelum atau pada hari ketujuh setiap bulan sehingga kesnya selesai.

Hakim itu juga berkata remaja itu dan penjaminnya perlu hadir ke mahkamah, melainkan dikecualikan oleh mahkamah dan dia tidak boleh dibawa keluar negara tanpa kebenaran daripada mahkamah.

Beliau berkata sekiranya terdapat sebarang permohonan supaya remaja itu dibawa keluar negara, permohonan itu mesti dibuat di mahkamah tempat pertuduhan itu difailkan.

Remaja itu telah dihadapkan ke Mahkamah Majistret Kemaman pada 15 Feb lepas atas pertuduhan membunuh bayinya di sebuah rumah di Seri Bandi, Kemaman, Terengganu antara 7 dan 9 pagi pada 8 Feb.

Bagaimanapun, dia tidak dibenarkan diikat jamin sementara menunggu perbicaraan dan permohonannya untuk dirujuk bagi penilaian kesihatan mental turut ditolak oleh mahkamah sama.

Remaja itu kemudian memfailkan permohonan di Mahkamah Tinggi Terengganu untuk menyemak semula keputusan Mahkamah Majistret yang tidak membenarkannya diikat jamin namun ditolak pada 8 Mac.

Bagaimanapun, pesalah di bawah umur 18 tahun tidak boleh dihukum mati mengikut Seksyen 97(2) Akta Kanak-Kanak 2001 dan hukuman itu akan digantikan dengan penjara bagi suatu tempoh yang ditentukan oleh Yang di-Pertuan Agong, Sultan atau Yang Dipertua Negeri, bergantung kepada tempat kesalahan dilakukan.- BERNAMA


Melaka United bercita-cita besar – Zainal

MISI Kelab Bolasepak Melaka United (Melaka United FC) untuk melayakkan diri ke separuh akhir sudah tercapai, namun belum berada di tahap yang selesa.

Katanya, untuk mencapai ke tahap itu, pemain perlu mengekalkan standard permainan selain dari meningkatkan momentum dalam dua perlawanan akhir bertemu Kelantan dan Kedah pada Nov depan.

“Alhamdulillah, misi pertama melayakkan diri hari ini tercapai atas usaha pasukan, pengurusan dan pemain, tidak lupa juga usaha sorakan penyokong yang pertama kali dibenarkan menonton di stadium selepas sekian lama pemain tidak mendengar sorakan.

“kita tidak akan ambil mudah berbaki dua perlawanan dalam kumpulan, kerana momentum pemain amat penting untuk ditingkatkan, hal ini supaya mereka (pemain) bersedia ke peringkat seterusnya.

“Pemain perlu bermain umpama di peringkat suku akhir yang kalah mati, saya nak momentum mereka berterusan hingga mereka dah bersedia ke suku akhir nanti, jadi pasukan tidak akan ambil mudah untuk dua perlawanan yg akhir ini,” katanya.

Mengulas lanjut, Zainal memberitahu hasratnya amat tinggi untuk membawa pasukan Melaka United ke peringkat lebih jauh dan bukan sekadar di peringkat suku akhir Piala Malaysia sahaja.

“Tahun 2017 dan 2019, Melaka United telah beraksi sehingga ke peringkat suku akhir, jadi untuk tahun ini, insyallah kami ingin pergi lebih jauh,” katanya.


Kerajaan tambah caruman simpanan KWSP untuk individu berusia 40 hingga 54 tahun

Perdana Menteri Datuk Seri Anwar Ibrahim ketika membentangkan Belanjawan 2023 di Dewan Rakyat di sini hari ini berkata program itu akan memberi manfaat kepada dua juta ahli KWSP melibatkan peruntukan hampir RM1 bilion.

“Setelah negara dibelenggu dengan musibah pandemik COVID-19, rakyat terpaksa beberapa kali mengorbankan simpanan hari tua mereka bagi menampung keperluan hidup sewaktu pandemik. Kini setelah rakyat beransur-ansur bangkit untuk membina semula kehidupan, kebanyakan rakyat menggunakan pendapatan yang diterima untuk menyara kehidupan sementara simpanan hari tua masih rendah.

“Kerajaan beriltizam untuk membantu rakyat membina semula simpanan persaraan mereka bagi memastikan simpanan yang ada kelak mencukupi untuk membiayai hari persaraan,” katanya.

Bagi menggalakkan lebih ramai orang bekerja sendiri menyimpan dalam KWSP, beliau berkata kerajaan meningkatkan nilai sumbangan padanan i-Saraan kepada RM300 berbanding RM250 sebelum ini, melibatkan RM30 juta peruntukan dengan lebih 100,000 pencarum menerima manfaat.

Anwar berkata jumlah had pelaburan individu Amanah Saham Bumiputera (ASB) dan Amanah Saham Bumiputera 2 (ASB2) akan ditingkatkan kepada RM300,000 berbanding RM200,000 sebelum ini.


Taman SDGs jadi hab aktiviti belia pamer seni – EXCO

BANDARAYA MELAKA 27 Mac- Taman SDGs di Sungai Melaka Fasa 2 menjadi hab aktiviti seni anak muda sekali gus menghargai bakar golongan itu di negeri ini.

EXCO Belia dan Sukan negeri, V P Shanmugam berkata perkara itu secara tidak langsung membantu menjana ekonomi anak seni tempatan yang terjejas akibat pandemik COVID-19.

“Kerajaan negeri sentiasa memberi ruang dan peluang kepada mana-mana anak seni untuk berkarya  dan dengan adanya hab belia ini sekali gus mampu membawa mereka berdikari tanpa kebergantungan kepada kerajaan negeri.

“Dalam usaha menuju ke fasa endemik akan datang, kita harapkan akan ada pelbagai aktiviti yang akan dijalankan sekaligus mampu menarik pelancong untuk sama-sama menghayati hasil seni anak tempatan,” katanya.

Beliau berkata, demikian dalam sidang media selepas mewakili Ketua Menteri merasmikan Projek ‘River Lights’ 2022 di Taman SDGs, Sungai Melaka, di sini malam tadi.

Shanmugam berkata, hab berkenaan juga dilihat berpotensi membuka peluang pekerjaan dan menjana pendapatan, berikutan kewujudan kedai serta premis perniagaan seliaan Majlis Bandaraya Melaka Bersejarah (MBMB).

Mengulas lanjut, Shanmugam berkata menerusi projek River Lights, pengunjung terutamanya belia dapat bersantai di kawasan tepi Sungai Melaka Fasa 2 dan dihiburkan dengan persembahan artis tempatan dari 25 hingga 27 Mac 2022 serta pelbagai lagi aktiviti menarik.

“Antaranya adalah pertunjukan arca yang menampilkan reka bentuk warna pelangi, lampu neon pula akan dikekalkan hingga 31 Mei 2022 khas buat warga Melaka yang ingin bersantai dan berswafoto,” katanya.


PKPP di Melaka, 8 negeri dilanjutkan sehingga 17 Mei

PUTRAJAYA 27 April. – Perintah Kawalan Pergerakan Pemulihan (PKPP) di Melaka, Perlis, Kedah, Perak, Negeri Sembilan, Pahang, Terengganu, serta dua wilayah iaitu Putrajaya dan Labuan dilanjutkan sehingga 17 Mei depan.

Perkara itu diumumkan Menteri Kanan (Keselamatan) Datuk Seri Ismail Sabri Yaakob dalam sidang media hariannya, sebentar tadi, selepas mendengar penerangan Kementerian Kesihatan Malaysia (KKM) mengenai situasi dan penilaian risiko pandemik COVID-19 di negeri ini.

Beliau berkata, langkah itu diambil berikutan masih berlakunya peningkatan kes positif COVID-19 serta zon merah di negara ini, selain nilai R-naught atau kadar kebolehjangkitan juga menunjukkan angka melebihi 1.0 sejak 20 hari lalu.

Selain lapan negeri dan wilayah itu, Ismail memaklumkan status Perintah Kawalan Pergerakan Bersyarat (PKPB) yang dikenakan ke atas lima negeri iaitu Johor, Selangor, Kuala Lumpur, Pulau Pinang dan Sarawak dilanjutkan sehingga 17 Mei.

Selain itu, katanya, Kelantan kekal menjadi satu-satunya negeri yang dilaksanakan Perintah Kawalan Pergerakan (PKP) manakala Sabah bertukar status dari PKPP ke PKPB.

“Manakala bagi Sabah, disebabkan zon hijau semakin berkurangan dan zon merah meningkat maka, status Sabah bertukar dari PKPP ke PKPB berkuatkuasa 29 April hingga 17 Mei depan.

“Walaupun ada beberapa negeri menunjukkan penurunan kes, namun trend masih tidak stabil, selain berlakunya pertambahan bilangan kluster sosial dan pendidikan,” katanya.

Dalam pada itu, Ismail berkata, prosedur operasi standard (SOP) bagi perayaan Hari Raya Aidilfitri yang dijanjikan akan diumumkan pada hari ini terpaksa ditangguhkan bagi memberi masa kepada agensi berkaitan untuk memperhalusi segenap aspek.

“Saya difahamkan Jabatan Kemajuan Islam Malaysia (JAKIM) dan Majlis Keselamatan Negara masih memperhalusi SOP tersebut dan Insya-Allah apabila selesai kita akan umumkan pada waktu terdekat,” katanya.


Kanak-kanak empat tahun meninggal dunia dipercayai didera

Ketua Polis Johor Datuk Kamarul Zaman Mamat berkata kanak-kanak berkenaan dimasukkan ke hospital itu sejak 23 Dis selepas dilaporkan pengsan di rumah rakan kepada kakak kandungnya di Senggarang, Batu Pahat, pada 6.45 petang hari yang sama.

Kamarul Zaman berkata mangsa telah dijaga oleh kakak kandungnya berusia 19 tahun setelah kedua-dua ibu bapanya dimasukkan ke penjara akibat kesalahan dadah, dan kemudian diserah kepada rakan kakaknya untuk dijaga.

Beliau berkata sehari selepas kanak-kanak itu dimasukkan ke hospital, dua lelaki dan tiga wanita telah ditahan termasuk kakak mangsa dan suaminya untuk siasatan lanjut.

Selain itu, pihaknya turut merampas barangan yang disyaki digunakan untuk mendera mangsa, antaranya pengecas telefon bimbit, sarung bantal, cadar, batang besi berukuran 29 inci, penyangkut baju, jaring penutup kipas dan batang besi penongkat motosikal.

Kes berkenaan yang sebelum itu disiasat di bawah Seksyen 31 (1)(a) Akta Kanak-Kanak 2001 telah diklasifikasikan semula sebagai kes bunuh di bawah Seksyen 302 Kanun Keseksaan susulan kematian mangsa. – BERNAMA


Bahan berita perlu terima bayaran setimpal di platform digital

BANDARAYA MELAKA 29 Mei – Kerajaan perlu memastikan kandungan yang dihasilkan pembekal bahan berita menerima bayaran setimpal daripada platform enjin carian digital.

Pengarang Kumpulan Media Mulia Sdn Bhd, Azlan Jaafar berkata, seiring dengan perubahan teknologi digital, kandungan berita kini bukan hanya mementingkan kualiti sebaliknya memaparkan kandungan tular di laman sosial.

“Tiga puluh peratus orang yang menggunakan Google adalah kandungan yang ditulis oleh FMT (Free Malaysia Today); Malaysiakini; Media Mulia Sdn Bhd: NSTP.

Katanya, berbanding di negara luar seperti negara Kesatuan Eropah (EU), kerajaan mereka melaksanakan undang-undang yang memaksa cukai enjin carian digital dibayar kepada pembekal kandungan.

“Malah Australia juga melakukan perkara sama. Jadi saya rasa kerajaan juga harus mengenakan cukai supaya pendapatan dapat dijana oleh pembekal kandungan,” katanya.


Empat beranak terkandas di Thailand selamat pulang ke tanah air

PASIR MAS 22 Dis – Empat beranak yang terkandas di Thailand sejak Mac lepas akhirnya berjaya dibawa pulang ke Malaysia melalui pintu sempadan di Kompleks Imigresen, Kastam, Kuarantin dan Keselamatan (ICQS) Rantau Panjang.

Mereka ialah Sakina Museh, 38, serta tiga anak lelakinya iaitu Muhamad Adam Daniel, 12, Muhamad Arash Raihan, 7, dan Muhamad Muhaimin Putra, 4.

Sejurus tiba di kompleks itu semalam, keempat-empat beranak dihantar ke Stesen Kuarantin Sektor Sumber Teknologi Pendidikan Negeri di Kota Bharu pada 2 petang untuk dikuarantin selama 10 hari.

Penyelaras Pusat Kuarantin Kelantan Kapten (PA) Muhammad Shafie Rosslee berkata, mereka akan menjalani ujian calitan bagi COVID-19 manakala ujian kedua pada hari kelapan.

“Di pusat kuarantin, kita mempunyai semua kelengkapan dan semua 26 petugas daripada pelbagai agensi termasuk Kementerian Kesihatan Malaysia, Jabatan Kebajikan Masyarakat, polis dan Rela sedia menjalankan tugas dengan penuh berhemah,” katanya kepada pemberita.

Sementara itu, Sakina ketika ditemui melahirkan rasa bersyukur kerana berjaya kembali ke tanah air selepas terkandas selama sembilan bulan di negara jiran apabila pintu sempadan kedua-dua negara ditutup susulan penularan pandemik COVID-19.

“Saya kini hanya memikirkan nasib tiga anak lelaki saya termasuk dua yang akan bersekolah selepas kematian bapa mereka pada September tahun lepas akibat kanser.

“Sebelum ini, memang kami hidup susah kerana arwah suami sudah dua tahun tidak dapat bekerja. Mujurlah ada pihak Jabatan Kebajikan Masyarakat dan Lembaga Zakat Selangor yang menghulurkan bantuan,” katanya yang akan kembali ke rumah sewa mereka di Cheras selepas tamat tempoh kuarantin.

Media sebelum ini melaporkan bahawa Sakina terkandas bersama tiga anaknya di Yala, Thailand kerana pintu sempadan negara ditutup susulan pelaksanaan Perintah Kawalan Pergerakan di Malaysia yang bermula pada 18 Mac lepas.

Sakina, yang berasal dari Thailand, kembali ke negara itu bersama tiga anaknya pada 16 Mac untuk memperbaharui visa perjalanan yang telah tamat tempoh.


MAFI import 12,000 lembu korban

SUNGAI RAMBAI 11 Julai – Kementerian Pertanian dan Industri Makanan (MAFI) mengimport sebanyak 12,000 ekor lembu dari Thailand bagi tujuan ibadah korban tahun ini.

Timbalan Menteri Pertanian dan Industri Makanan I, Datuk Seri Ahmad Hamzah berkata, bagaimanapun kesemua haiwan itu telah disahkan bebas daripada penyakit sebelum dibawa masuk dan dijual di negara ini.

“Sejak bulan Mac lalu apabila kita diberikan kebenaran untuk import lembu dari negara luar, kita bawa masuk kuarantin dahulu dan selepas disahkan bebas penyakit baru ianya dijual,” katanya.

Beliau berkata demikian kepada MHI pada Program Korban Mega dan Kenduri Sekampung Peringkat Parlimen Jasin di Masjid Al-Hassanah, Sungai Rambai di sini hari ini.

Mengulas lanjut, beliau berkata setakat ini tiada sebarang aduan membabitkan kekurangan bekalan haiwan korban biarpun berlaku peningkatan permintaan haiwan itu pada musim perayaan Aidiladha tahun ini.

“Untuk Parlimen Jasin saja sebanyak 56 ekor lembu telah diagihkan kepada 41 buah masjid dan pertubuhan badan bukan kerajaan (NGO) yang terlibat.


Onn Hafiz Menteri Besar Johor ke-19

JOHOR BAHRU 15 Mac – Ahli Dewan Undangan Negeri (ADUN) Machap, Datuk Onn Hafiz Ghazi mengangkat sumpah jawatan Menteri Besar Johor ke-19 hari ini.

Onn, 44 menerima surat tauliah pelantikan dan melafazkan sumpah menyandang jawatan dalam Istiadat Penyerahan Surat Tauliah dan Pengisytiharan Pelantikan Menteri Besar Johor di istana berkenaan.

Pada Pilihan Raya Negeri (PRN) Johor yang berlangsung Sabtu lalu, BN meraih kemenangan besar dengan mencatatkan kejayaan dua pertiga apabila memenangi 40 kerusi Dewan Undangan Negeri (DUN) daripada 56 kerusi.


Perintah pemakaian peranti pengesanan antara peruntukan baharu Ordinan Darurat

PUTRAJAYA 3 Mac. – Perintah pemakaian peranti pengesanan antara lima peruntukan baharu dalam Ordinan Darurat (Pencegahan dan Pengawalan Penyakit) (Pindaan) 2021 yang akan berkuat kuasa pada 11 Mac ini, kata Menteri Kesihatan Datuk Seri Dr Adham Baba.

Beliau berkata pemakaian peranti berteknologi tinggi berbentuk gelang itu yang bertujuan untuk mengawal pergerakan adalah diwajibkan bagi tiga kategori iaitu individu yang positif COVID-19; individu dalam siasatan (PUI) atau kontak rapat pesakit COVID-19; dan individu dalam pengawasan (PUS).

“Tempoh pemakaian peranti itu adalah dalam masa 10 hari,” katanya dalam sidang media bersama Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan di Kementerian Kesihatan (KKM) di sini, hari ini.

Selain itu, katanya peruntukan baharu yang dimasukkan dalam ordinan berkenaan ialah Seksyen 21A bagi membolehkan Ketua Pengarah Kesihatan mengeluarkan arahan secara am atau khusus kepada mana-mana individu untuk mengambil langkah bagi mencegah dan mengawal penyakit berjangkit.

Peruntukan baharu yang lain ialah Bahagian IV A mengenai penguatkuasaan yang memberi kuasa menjalankan siasatan dan memberi maklumat berhubung pencegahan dan pengawalan penyakit berjangkit, katanya.

Peruntukan baharu iaitu Seksyen 22A dalam ordinan pula membolehkan pertuduhan dibuat terhadap pertubuhan perbadanan yang melakukan kesalahan di bawah Akta Pencegahan dan Pengawalan Penyakit Berjangkit 1988 (Akta 342), katanya.

Peruntukan baharu iaitu Seksyen 31 pula adalah sebagai punca kuasa untuk mengenakan penalti di bawah Akta 342 bagi mana-mana kesalahan yang tidak dinyatakan di dalamnya.

Ia menetapkan sebarang perbuatan melanggar peraturan adalah suatu kesalahan dan boleh dikenakan penalti tidak melebihi RM50,000 atau penjara tidak melebihi enam bulan atau kedua-duanya sekali, katanya.

Sementara itu, Takiyuddin berkata seramai 4,000 anggota daripada pihak berkuasa tempatan (PBT) dan Jabatan Pengangkutan Jalan (JPJ) akan turut digembleng bagi membantu Polis Diraja Malaysia dalam pemantauan pematuhan prosedur operasi standard (SOP) ditetapkan Majlis Keselamatan Negara serta Kementerian Kesihatan.

“Anggota PBT dan JPJ berkuasa mengeluarkan kompaun selain memberi nasihat kepada mereka yang tidak patuh SOP. Justeru, satu garis panduan mengenai tindakan kompaun akan diberikan kepada pihak berkuasa,” katanya.


Ukur suhu badan di dahi jamin ketepatan

PUTRAJAYA, 6 Ogos – Alat pengukur suhu badan harus digunakan di dahi bagi menjamin ketepatan bacaan, kata Ketua Pengarah Kesihatan Datuk Dr Noor Hisham Abdullah.

“Orang ramai perlu patuh kepada cara  penggunaan alat mengukur suhu badan iaitu dengan menggunakannya di dahi bagi memastikan ketepatan bacaan suhu,” katanya pada sidang media perkembangan COVID-19 di Kementerian Kesihatan Malaysia di sini, hari ini.

Dr Noor Hisham berkata, setakat ini belum ada laporan diterima mengenai kesan sampingan (penggunaan pengukur suhu badan di dahi) walaupun ada kebimbangan dalam kalangan masyarakat berhubung penggunaan peralatan berkenaan.

“Tidak ada bukti saintifik mengatakan (penggunaan pengukur suhu badan di dahi)  boleh sebabkan penyakit lain,” jelasnya apabila ditanya mengenai tindakan segelintir pihak menggunakan alat pengukur suhu badan di tangan.

Mengulas mengenai kajian pelitup muka guna semula bagi pelajar sekolah, beliau menjelaskan pihaknya telah bekerjasama dengan pertubuhan bukan kerajaan (NGO) bagi menghasilkan pelitup muka fabrik yang boleh dibasuh.

“Sebagai contoh setiap pelajar diberi fabric face mask, satu pakai dan satu lagi dicuci. Itu  adalah konsep. Kalau  kita boleh dapatkan cukup pelitup muka fabrik itu ,mungkin satu cara kita boleh galakkan rakyat Malaysia pakai pelitup muka,” kata Dr Noor Hisham yang turut memaklumkan terdapat satu NGO telah tampil untuk menderma sejuta pelitup muka fabrik.


Peniaga rugi RM23,000 ditipu ‘scammer’ jual kereta terpakai di Facebook

Ketua Jabatan Siasatan Jenayah Komersial Pahang Supt Mohd Wazir Mohd Yusof berkata wanita berusia 41 tahun itu mendakwa, telah menghubungi individu yang dikenali sebagai Stacy selepas berminat memiliki kenderaan yang diiklankan menerusi laman sosial itu.

“Namun, setelah wanita tersebut meminta maklumat lanjut mengenai kenderaan itu, suspek memberikan pelbagai alasan yang membuatkan mangsa berasa curiga dan tertipu,” katanya dalam kenyataan hari ini.

Sehubungan itu, mangsa telah membuat laporan polis di Ibu Pejabat Polis Daerah Temerloh semalam dan siasatan dijalankan di bawah Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh dikenakan denda, jika sabit kesalahan. – BERNAMA


Permohonan ikat jamin remaja didakwa bunuh bayi diputuskan 8 Mac

KUALA TERENGGANU, 3 Mac – Permohonan seorang remaja perempuan berumur 15 tahun, yang berdepan dakwaan membunuh bayi lelaki baru dilahirkannya, untuk dibebaskan dengan ikat jamin sementara menunggu perbicaraan kes itu akan diputuskan pada 8 Mac depan.

Hakim Mahkamah Tinggi Datuk Hassan Abdul Ghani menetapkan tarikh itu selepas mendengar hujah peguam Sangeet Kaur Deo, yang mewakili remaja itu, serta Timbalan Pendakwa Raya Ahmad Fadhli Mahmud dan Nurhanisah S H Sahul Hamid bagi pihak pendakwaan.

Remaja itu telah memfailkan permohonan semakan terhadap keputusan Mahkamah Majistret Kemaman pada 15 Feb lepas yang tidak membenarkan dia diikat jamin.

Dia didakwa membunuh bayinya di sebuah rumah di Seri Bandi di sini antara 7 hingga 9 pagi 8 Feb lepas mengikut Seksyen 302 Kanun Keseksaan yang membawa hukuman mati jika sabit kesalahan.

Bagaimanapun, pesalah di bawah umur 18 tahun tidak boleh dikenakan hukuman mati mengikut Seksyen 97(2) Akta Kanak-Kanak 2001 namun boleh diganti dengan hukuman penjara selama diperkenan oleh Yang di-Pertuan Agong, Sultan atau Yang Dipertua Negeri mengikut di mana kesalahan itu berlaku.

Sangeet semasa ditemui media berkata pada prosiding hari ini, beliau berhujah keadaan fizikal, mental dan emosi remaja itu, yang baru melahirkan bayi, telah mengalami perubahan drastik serta memerlukan perhatian sewajarnya selain sokongan dan bimbingan ibunya.

Ahmad Fadhli dalam hujahannya pula berkata Mahkamah Majistret tidak melakukan apa-apa kesilapan dalam memutuskan untuk tidak membenarkan remaja itu diikat jamin.

Beliau berkata permohonan itu juga tidak teratur dan tanpa afidavit sokongan daripada ibu remaja tersebut serta tiada keadaan istimewa yang mewajarkan mahkamah membenarkan semakan terhadap keputusan Mahkamah Majistret.

Pada 18 Feb lepas, Jabatan Peguam Negara (AGC) dalam satu kenyataan memaklumkan ia masih boleh meneliti serta menyemak semula pertuduhan membunuh terhadap remaja itu, yang didakwa menikam bayinya sehingga mati, dan menggantikannya dengan pertuduhan lain.


Amaran cuaca buruk dan waspada di empat negeri

KUALA LUMPUR, 7 Jan – Jabatan Meteorologi Malaysia (MetMalaysia) pagi ini mengeluarkan amaran cuaca buruk dengan hujan berterusan di beberapa kawasan di Pahang dan Johor.

MetMalaysia dalam kenyataan memaklumkan, ia melibatkan daerah Kuantan, Bera, Pekan dan Rompin di Pahang serta Segamat, Mersing dan Kota Tinggi di Johor.

Pada masa yang sama, amaran cuaca waspada dengan hujan lebat, turut dikeluarkan melibatkan seluruh Kelantan dan di Terengganu melibatkan kawasan Besut, Setiu, Kuala Nerus, Hulu Terengganu, Kuala Terengganu dan Marang.

Keadaan cuaca buruk juga dijangka berlaku di Dungun, Kemaman di Terengganu, Tanah Tinggi Cameron, Lipis, Raub, Jerantut, Bentong, Temerloh dan Maran, di Pahang sehingga Sabtu ini.- BERNAMA


Kerajaan terus lindungi rakyat, kekalkan subsidi walaupun harga minyak meningkat – Johan

KUALA LUMPUR, 22 Mac – Kerajaan terus melindungi rakyat daripada mengalami kesan inflasi yang mendadak dengan meneruskan pemberian subsidi semasa walaupun harga minyak global meningkat ekoran pergolakan antara negara Rusia dan Ukraine.

Pengarah Belanjawan Negara Datuk Johan Mahmood Merican berkata ini adalah komitmen kerajaan yang turut mengambil kira keadaan ekonomi negara yang masih di peringkat awal pemulihan pasca COVID-19.

“Kerajaan mengekalkan dasar subsidi semasa untuk melindungi rakyat daripada kenaikan harga barangan dan gangguan kepada rantaian bekalan makanan, walaupun kos kepada subsidi itu meningkat secara mendadak,” katanya ketika ditemubual dalam rancangan Ruang Bicara di Bernama TV bertajuk ‘Jamin Kerja & Semarak Niaga Untuk Keluarga Malaysia’ yang ke udara malam tadi.

Katanya kesan pergolakan antara kedua-dua negara tersebut telah mengakibatkan kenaikan harga minyak melebihi US$100 setong, sedangkan Bajet 2022 yang disediakan kerajaan adalah atas unjuran atau andaian harga minyak sebanyak US$67 setong.

Jelas beliau, rakyat pada ketika ini masih dapat menikmati harga minyak RON95 pada kadar RM2.05 seliter, iaitu antara yang termurah, jika dibandingkan dengan negara pengeluar minyak seperti Arab Saudi, termasuk negara jiran yang perlu membayar lebih kurang dua kali ganda.

“Kenaikan harga minyak juga telah menyebabkan harga minyak sawit meningkat, namun kerajaan masih lagi menyediakan pek bersubsidi untuk satu kilogram pada harga RM2.50, sedangkan harga jika mengikut masa ini telah mencecah hampir RM10,” kata Johan.

Selain itu, Johan berkata kerajaan turut mengekalkan subsidi harga bagi ayam dan telur, dan ini melibatkan kos lebih RM500 juta untuk tempoh empat bulan bagi menstabilkan harga, sekali gus mengawal kadar inflasi.

Beliau pada masa sama berkata Malaysia mungkin tidak akan mengalami impak lain yang ketara terhadap pergolakan yang berlaku di antara Rusia dan Ukraine kerana kedua-dua negara tersebut bukan rakan dagangan utama negara ini.

Sementara itu, Johan berkata kerajaan yakin untuk mencapai pertumbuhan yang lebih baik dengan jangkaan 5.5-6.5 peratus daripada keluaran dalam negara kasar (KDNK) serta mewujudkan 600,000 pekerjaan melalui inisiatif Jamin Kerja tahun ini.

Ini berdasarkan matlamat yang berjaya dicapai pada tahun lepas iaitu 560,000 pekerjaan ketika negara masih mengalami peningkatan kes dan kematian yang tinggi akibat COVID-19.

Selain itu, data pengangguran yang telah menurun kepada 4.2 peratus pada Januari 2022 daripada 5.3 peratus pada Mei 2020 juga merupakan indikator yang positif dan beliau berharap ia mampu kembali mencapai paras bawah empat peratus atau pekerjaan penuh.

Dalam pada itu, beliau mengulas program Short -Term Employment (MySTEP) yang menyediakan latihan dan penempatan di sektor awam dan swasta dapat memberi pengalaman pekerjaan yang bermakna dan meningkatkan kemahiran pekerja untuk mendapatkan pekerjaan yang seterusnya setelah tamat tempoh kontrak.

“Walaupun pekerjaan dalam program ini bersifat sementara atau kontrak, ini akan membolehkan graduan, lepasan sekolah dan golongan orang kurang upaya (OKU) mendapat gaji yang lebih tinggi dalam pekerjaan seterusnya kerana mereka telah mempunyai pengalaman dengan syarikat atau organisasi yang ternama,” jelas Johan.

Inisiatif program MySTEP sebanyak RM1.8 bilion ini menawarkan 80,000 peluang pekerjaan secara kontrak iaitu 50,000 di sektor awam dan 30,000 dalam Syarikat Berkaitan Kerajaan (GLC) dan rakan-rakan strategik.

Beliau turut menambah dengan fasa peralihan ke endemik pada 1 April kelak, semua sektor ekonomi termasuk pelancongan khususnya perniagaan mikro, kecil dan sederhana akan dapat melonjak dan memacu semula perniagaan mereka dengan bantuan yang telah diumumkan kerajaan termasuk pinjaman pembiayaan dengan kadar faedah yang rendah sehingga kosong peratus. – BERNAMA


Skim keselamatan sosial untuk suri rumah dijangka dilaksana tahun depan

KUALA LUMPUR 9 Ogos – Kementerian Sumber Manusia (KSM) menerusi Pertubuhan Keselamatan Sosial (PERKESO) dijangka melaksanakan Skim Keselamatan Sosial Suri Rumah (SKSSR), tahun depan.

Menterinya Datuk Seri M Saravanan dalam kenyataan berkata, pelaksanaan itu susulan Mesyuarat Jemaah Menteri yang diadakan pada 14 Julai lalu yang bersetuju supaya suri rumah diberikan perlindungan keselamatan sosial.

Skim itu menyediakan perlindungan terhadap bencana domestik seperti kemalangan, penyakit ataupun kematian dan dibuka kepada semua suri rumah yang dianggarkan seramai 2.99 juta orang.

“Seramai 150,000 suri rumah daripada isi rumah miskin dan di bawah Paras Garis Kemiskinan (PGK) akan dilindungi oleh kerajaan, manakala bagi suri rumah yang lain, penyertaan adalah secara sukarela.

“Pelaksanaan SKSSR wajar dijadikan agenda keselamatan sosial sebagai penggantian produktiviti kepada golongan suri rumah yang tidak mempunyai apa-apa perlindungan sekiranya mereka terlibat dalam bencana domestik atau mengalami keilatan yang mana sumbangan mereka mempunyai nilai ekonomi dalam pembangunan institusi kekeluargaan atau pun ‘the care economy’,” katanya.

Beliau berkata, perlindungan keselamatan sosial adalah perlu bagi menjaga kebajikan dan kesejahteraan suri rumah memandangkan fungsi dan tugas mereka amat penting dalam institusi kekeluargaan dan pembangunan negara.

“Apatah lagi dengan pandemik COVID-19 yang membuatkan peranan dan tanggungjawab suri rumah menjadi semakin mencabar dengan amalan norma baharu seperti bekerja dari rumah dan pelaksanaan pengajaran dan pembelajaran anak-anak di rumah (PdPR),” katanya.

Buat masa ini draf Rang Undang-Undang Keselamatan Sosial Suri Rumah sedang diperhalusi bersama oleh kementeriannya dan Jabatan Peguam Negara sebelum mendapat kelulusan jemaah menteri untuk pembentangan di Parlimen dalam masa terdekat.


MISDEC edar 1,100 bubur lambuk kepada petugas barisan hadapan

AYER KEROH 26 April – Sebanyak 1,100 pek bubur lambuk diedar Pusat Pembangunan Kemahiran Perindustrian dan Keusahawanan Melaka (MISDEC) menerusi program Edaran Bubur Lambuk Mega, 22 April lalu.

Pengarah Eksekutif MISDEC Haiqal Syukri Jantan berkata, program yang menjadi acara tahunan itu diadakan hasil sumbangan pelbagai pihak sebagai usaha menyeramakkan bulan Ramadan selain meraih keberkatan dan fadilat bulan mulia itu.

Katanya, selain edaran kepada warga MISDEC, bubur lambuk itu juga diedarkan kepada petugas barisan hadapan yang telah banyak menyumbang bakti kepada negara sejak pandemik COVID-19 melanda.

“Sejumlah 1,100 pek bubur lambuk telah diedarkan ke 40 lokasi sekitar Melaka, antaranya Balai Polis Batu Berendam, Balai Bomba dan Penyelamat (BBP) Ayer Keroh, Klinik Kesihatan Batu Berendam, JAPERUN Ayer Molek, JAPERUN Pengkalan Batu dan lain-lain.

“MISDEC sangat komited dengan kerja-kerja khidmat masyarakat yang akan memanfaatkan komuniti yang memerlukan disamping dapat mempromosikan MISDEC kepada khalayak ramai,” katanya.


Kelekaan ragut kemenangan Melaka United

Itu kata pengendali Kelab Bolasepak Melaka United (Melaka United FC) Mohd Asri Ninggal selepas pasukannya sekadar mencatat keputusan seri 2-2 dengan Sri Pahang FC dalam aksi Liga Super di Stadium Hang Jebat, malam tadi.

Katanya, keputusan itu cukup mengecewakan terutama apabila skuad Hang Tuah yang selesa mendahului 2-0 dibolosi dua gol pada tiga minit terakhir permainan.

“Sebenarnya, kita jangkakan Pahang akan bermain bagus kerana mereka sudah menunjukkan prestasi terbaik tidak dibolosi dalam tiga perlawanan terdahulu dan kita bermain secara normal tetapi berjaya menguasai permainan.

Pada aksi itu, Melaka United yang selesa mendahului 2-0 hasil jaringan Ifedayo Olusegun dan Adriano pada minit ke-38 dan 51 dikejutkan dengan kebangkitan saat akhir Sri Pahang yang berjaya membolosi dua gol pada minit ke-87 dan 90.

“Selepas ini akan bertemu Terengganu FC di tempat lawan dan ia bukan perlawanan yang mudah, jadi pemain perlu segera bangkit,” katanya.


71.9 peratus populasi dewasa di Lembah Klang telah satu dos vaksin- Khairy

PUTRAJAYA 23 Julai – Sejumlah 71.9 peratus daripada populasi berumur 18 tahun ke atas di Selangor, Kuala Lumpur dan Putrajaya, telah mendapat sekurang-kurangnya satu dos vaksin COVID-19 setakat semalam.

Menteri Penyelaras Program Imunisasi COVID-19 Kebangsaan (PICK) Khairy Jamaluddin berkata, ia selari dengan Operasi Lonjakan Kapasiti, yang menyasarkan suntikan sebanyak 211,000 hingga 275,000 dos setiap hari kepada penduduk Lembah Klang sejak 21 Julai hingga 1 Ogos ini.

“Menerusi kadar suntikan ini, sasaran secara keseluruhan adalah untuk memberi sekurang-kurangnya satu dos kepada semua penduduk dewasa di Lembah Klang, sebelum atau pada 1 Ogos ini,” katanya pada sidang media harian PICK bersama Menteri Kesihatan Datuk Seri Dr Adham Baba di sini, hari ini.

Khairy menjelaskan bagi tempoh 21 dan 22 Julai sebanyak 432,843 suntikan dos telah diberikan di Selangor, Kuala Lumpur dan Putrajaya, di mana 263,100 daripadanya adalah suntikan dos pertama.

Sementara itu, Khairy berkata senarai Pusat Pemberian Vaksin (PPV) di Selangor, Kuala Lumpur dan Putrajaya, yang dibuka untuk vaksinasi secara ‘walk-in’ kepada dewasa 18 tahun ke atas yang belum terima janji temu, akan diumumkan tidak lama lagi.

Menteri Sains,Teknologi dan Inovasi itu turut berkata, sejumlah 10.9 juta dos pertama telah diberikan di seluruh negara, manakala 5.1 juta telah melengkapkan dua dos suntikan vaksin COVID-19.

Sehubungan itu, beliau menjangkakan dengan bekalan vaksin yang akan datang, momentum pemberian vaksin dapat dikekalkan bagi mencapai nilai ambang, seperti diumumkan dalam Pelan Pemulihan Negara.


Cari damai di Pulau Besar

PULAU BESAR 6 Februari – Dahulu, nama Pulau Besar mungkin lebih sinonim sebagai pulau mistik dan dipenuhi aktiviti-aktiviti berunsur khurafat, namun, kini, semua itu boleh dikatakan sudah berakhir.

Tinjauan Melaka Hari Ini mendapati pulau berkenaan sudah mula menjadi tumpuan pelancong dalam dan luar negeri untuk beriadah mahupun berkelah bersama keluarga.

Malah, limpahan itu turut dirasai pengusaha bot di sekitar Alai dan Umbai apabila tempahan untuk ke Pulau Besar boleh dikatakan semakin meningkat.

Ketua Pegawai Eksekutif MPPM Azhar Yaacob berkata, hasil transformasi yang dilakukan, pulau berkenaan mula menerima impak memberangsangkan dari sudut pelancongan apabila mencatat kunjungan kira-kira 10,000 pengunjung tahun lalu.

“Kita anggarkan untuk tahun lepas sahaja, kira-kira 300 hingga 400 pengunjung direkodkan sebulan dan jumlah itu berbeza, bergantung kepada aktiviti dan program yang dianjurkan.

“Sebagai contoh, jika ada program melibatkan pelajar insititusi pengajian tinggi membabitkan aktiviti kembara dan sukan misalnya, jumlah kedatangan pengunjung itu akan meningkat lebih tinggi,” katanya.

Beliau berkata, untuk tahun 2023, jumlah pelancong disasarkan akan meningkat sekali ganda hasil pelbagai tarikan baharu dan aktiviti yang bakal dilaksanakan.

Menurutnya, antara aktiviti baharu yang akan dibuka pada tahun ini ialah aktiviti snorkeling dan selam skuba di tiga taman laut yang juga diletakkan di bawah kluster Pulau Besar.

“Tiga taman laut itu ialah di Pulau Undan, Pulau Nangka dan Pulau Dodol yang mana kita jangkakan aktiviti itu akan bermula pada bulan ini (Februari) sebaik cuaca dan arus laut kembali pulih.

“Selain kita juga ada perancangan membangunkan ‘Zip Line’ dari Pulau Besar ke Pulau Lalang dan pembinaan jeti baharu dan masjid terapung, namun ia masih diperingkat cadangan,” katanya.

Selain tarikan pelancongan, Azhar berkata, pihaknya juga akan meneruskan program berbentuk sukan dan rekreasi seperti Pulau Besar Challenge dan Historical Hunt yang dianjurkan tahun lalu.

“Tapi disebabkan keadaan sudah kembali pulih, kita sasarkan lebih ramai penyertaan kali ini dengan aktiviti melibatkan empat disiplin iaitu berbasikal, berkayak, jalan kaki dan ‘wall climbing’,” katanya.

Azhar berkata, tahun ini juga, sebuah pusat informasi bakal dibuka kepada orang ramai bagi memberi penerangan lanjut mengenai 16 pulau yang terdapat di Melaka.

Katanya, pusat informasi yang menelan kos hampir RM1 juta itu dijangka siap pada Mac atau April depan sebelum dibuka kepada orang ramai secara percuma buat permulaan.

“Di dalam pusat informasi ini kita sediakan maklumat secara ringkas mengenai pulau-pulau yang ada di Melaka dan fokusnya lebih terarah kepada kluster Pulau Besar.

“Di sini juga, kita sediakan replika model Pulau Besar yang menunjukkan apa sebenarnya ada di pulau ini, selain pembangunan akan datang yang dirangka,” katanya.

Selain itu, beliau berkata, pusat informasi itu juga turut menyediakan mini akuarium yang mempamerkan batu karang dan ikan-ikan marin yang ada di sekitar perairan pulau-pulau Melaka.


40 peratus tempahan hotel di Melaka adalah pelancong Singapura

BANDA HILIR 14 April – Pembukaan sempadan Singapura sejak 1 April lalu membawa limpahan rezeki buat keseluruhan hotel di Melaka apabila menerima tempahan di luar jangkaan.

“Kita sudah minta statistik, (bagaimanapun) semua hotel masih sibuk dengan ‘booking’ (tempahan), tapi Hotel Ibis sahaja dapat 40 peratus tempahan dari warga Singapura.

“Ini sesuatu yang baik dan kita dapati peningkatan ‘booking’ itu tinggi, begitu juga dengan hotel lain sekitar 40 peratus tempahan dari warga Singapura.

“Ada sesetengah hotel menjadi kesukaan warga ini boleh mencapai hingga 80 peratus tempahan hotel, ini bukti sektor perhotelan Melaka semakin pulih,” katanya.

Beliau berkata demikian pada sidang media selepas Majlis Penyampaian Cenderahati Hari Raya Aidilfitiri kepada Wartawan Bergama Islam di Hotel Ibis di sini, malam tadi.

Mengulas lanjut, Muhammad Jailani berkata setakat ini beliau tidak menerima sebarang aduan mengenai permasalahan dihadapi pihak hotel sejak sempadan negara dibuka.

‘Insya-Allah hotel kita berada dalam keadaan baik, hotel di Melaka berada pada tahap baik dan tempahan hotel warga Singapura sangat luar biasa,” katanya.


70 rumah rosak dilanda ribut di Kuantan

KUANTAN 26 Mac. – Sebanyak 70 rumah di kawasan Kampung Balok dan Taman Balok Baru di sini, rosak akibat dilanda ribut dan hujan lebat petang semalam.

Pegawai Angkatan Pertahanan Awam Malaysia (APM) Kuantan Kapten (PA) Zaubidah Said berkata, kejadian berlaku antara 5 petang hingga 7 malam dengan kesemua rumah mengalami kerosakan pada bahagian bumbung susulan angin kencang.

“Buat masa ini, tiada laporan membabitkan individu yang cedera dan pusat pemindahan juga tidak dibuka kerana penduduk terjejas masih memilih untuk tinggal di kediaman masing-masing,” menurutnya dalam kenyataan malam tadi.

Katanya susulan bencana banjir pula, seramai 57 mangsa daripada 13 keluarga hari ini dipindahkan ke pusat pemindahan sementara di Dewan KRT Taman Murni Sungai Isap setakat 10.50 malam tadi.

Jabatan Meteorologi Malaysia (MetMalaysia) semalam mengeluarkan amaran cuaca buruk dengan hujan lebat berterusan di tiga daerah di Pahang iaitu Kuantan, Pekan dan Rompin.

Laman sesawang rasmi Jabatan Pengairan dan Saliran pula melaporkan tiga sungai di Pahang kini berada di paras amaran dengan dua di Kuantan iaitu Sungai Belat di Sri Damai dan Sungai Kuantan di Pasir Kemudi selain Sungai Tembeling di Kampung Merting, Jerantut.


Thailand, Malaysia digesa bekerjasama, teroka potensi ekonomi industri kreatif

BANGKOK, 23 Jun – Malaysia dan Thailand harus bekerjasama memanfaatkan potensi besar industri kreatif agar berupaya meningkatkan pertumbuhan ekonomi kedua-dua negara, kata Menteri Komunikasi dan Multimedia Tan Sri Annuar Musa.

Annuar yang sedang mengadakan lawatan kerja empat hari ke Thailand berkata demikian dalam program “Newsline” yang disiarkan Perkhidmatan Penyiaran Kebangsaan Thailand (NBT) pada malam Rabu.

Beliau turut menekankan mengenai peranan yang boleh dimainkan antara agensi komunikasi dan multimedia untuk mengukuhkan lagi hubungan dua hala Kuala Lumpur-Bangkok.

Malaysia dan Thailand menikmati hubungan baik sejak sekian lama bukan sahaja antara kerajaan dengan kerajaan tetapi dalam kalangan rakyat kedua-dua negara.

“ASEAN, sebagai contoh, sebuah rantau yang mempunyai potensi besar dari segi ekonomi, budaya, pendidikan dan maklumat. Apa yang perlu kita lakukan ialah menggalakkan lebih banyak kerjasama dua hala dan pelbagai hala.

“Atas alasan itu, saya di sini (di Thailand). Saya ingin terus membina hubungan baik antara Thailand dan Malaysia kerana saya dapat meramalkan potensi besar dalam bidang ini demi kebaikan rakyat kita,” katanya.

Sementara itu, Annuar berkata Malaysia berminat untuk mengkaji semula beberapa memorandum persefahaman (MoU) yang dimeterai dengan Thailand sejak beberapa tahun lalu demi mengeratkan lagi kerjasama dalam pelbagai bidang.

“Saya memberitahu pegawai (saya) di pelbagai agensi untuk menyemak semula MoU itu. Memberi nafas baharu dan ia harus merangkumi pengalaman dan peluang terkini. Ia bukan sekadar dokumen tetapi (ia) perlu membawa (kerjasama) kita ke peringkat seterusnya,” katanya.

“Di ASEAN, kita mempunyai orang yang kreatif, sumber dan segala-galanya. Mari kita satukan perkara ini dan menjadi sebahagian daripada pemain global,” katanya.


Jom sertai Sayembara Penulisan Rencana Perjalanan Pembentukan Malaysia

MELAKA 29 Ogos – Warga Sabah yang berada Melaka dipelawa menyertai Sayembara Penulisan Rencana Perjalanan Pembentukan Malaysia bertema ‘Tokoh yang tak didendang’.

Pengerusi Penganjur, Mohd Azrone Sarabatin berkata, penyertaan terbuka kepada semua ahli IPS, penulis muda termasuk yang berminat untuk menganggotai IPS, pembaca portal Sabah Taim, belia, pelajar universiti awam serta institusi pengajian tinggi swasta (IPTS), dan siswa guru Institut Pendidikan Guru (IPG) berasal dari Sabah.

Katanya, tokoh tidak didendang dalam konteks penganjuran sayembara ini adalah pejuang kemerdekaan yang kurang dikenali tetapi jasa mereka cukup besar dalam perjalanan kemerdekaan dan pembentukan Malaysia.

Beliau berkata, antara tokoh itu adalah Panglima Alli Imam Abbas Sani , Raja Ismail, Raja Tebuk, Sharif Uthman, Raja Laut, Antanom, Sagunting, Langkap, Panglima Udun, Mat Sator, Kamunta, Datu Mamuda, Datu Kedunding, Andamun, dan Pengiran Indera Jaya.

“Program ini dianjurkan untuk memberikan manfaat, pendedahan dan pemangkin ke arah memupuk nilai-nilai murni dan perpaduan antara kaum menerusi penulisan kreatif tokoh berjasa tetapi kurang dikenali ke arah kemerdekaan Sabah dan pembentukan Malaysia,” katanya dalam satu kenyataan, di sini.

Penyertaan dibuka sejak 18 Ogos hingga 18 Oktober ini dengan ‘mood’ pertandingan dan penyampaian hadiah dijangka pada 31 Oktober adalah secara atas talian.

Hadiah pertama adalah wang tunai RM700, tempat kedua menerima RM500 dan RM300 untuk tempat ketiga serta dua hadiah saguhati masing-masing RM100, selain sijil penyertaan.

Panjang rencana minimum 500 patah perkataan dan maksimum 1,000 patah perkataan, hendaklah menggunakan format kertas A4, dalam jarak langkau sebaris setengah (1.5 spacing), menggunakan huruf Arial.

Mohd Azrone yang juga Pengarang portal Sabah Taim berkata, objektif sayembara itu mencakupi membuka minda rakyat Sabah tanpa mengira usia, latar belakang kerjaya dan tahap ekonomi untuk bersama membuat kajian berhubung tokoh yang pernah didengar namanya tetapi belum didokumentasi perjuangan mereka.

Seterusnya katanya, mencungkil bakat dalam bidang penulisan rencana bertema sejarah Sabah, memberi ruang kepada peserta mendedahkan tokoh-tokoh sejarah belum dikenali tetapi berjasa ke arah pembentukan Malaysia.

“Penganjur juga akan memastikan komitmen dan daya saing yang positif dalam kalangan peserta dalam mewujudkan semangat perpaduan antara kaum dan saling menghormati kerana kebanyakan tokoh pejuang kemerdekaan mempunyai pengikut kalangan masyarakat majmuk,” katanya.


Penduduk Rantau Panjang berjaga-jaga Sungai Golok melepasi paras bahaya

PASIR MAS, 10 Disember – Penduduk di Pekan Rantau Panjang yang tinggal berdekatan Sungai Golok mengambil langkah berjaga-jaga apabila air sungai tersebut naik melepasi paras bahaya selepas hujan lebat sejak tiga hari lepas.

Peniaga kedai makan Syed Abu Bakar Syed Daud, 62, berkata walaupun sudah biasa menghadapi bencana alam itu sejak puluhan tahun namun dia tetap bimbang sekiranya berlaku banjir di luar jangkaan.

“Biasanya jika banjir di Pekan Rantau Panjang kami tidak boleh berniaga selama seminggu kerana air Sungai Golok melimpah dan memasuki kawasan pekan ini separas pinggang orang dewasa,” katanya ketika ditemui Bernama, di sini hari ini.

Menurut laman web Infobanjir Jabatan Pengairan Dan Saliran (JPS) paras air Sungai Golok melepasi paras bahaya apabila merekodkan bacaan 9.34 meter setakat 12.30 tengah hari tadi.

Syed Abu Bakar berkata sejak 20 tahun berniaga di pekan itu, banjir biasa berlaku apabila hujan lebat berterusan selama tiga hari.

“Sekarang ini hujan lebat namun tidak lama, sekejap lebat sekejap tidak namun kami tetap berwaspada kerana air Sungai Golok tidak lagi pecah dua memasuki Thailand dan Rantau Panjang. Kini lebih tertumpu ke kawasan pekankerana di sebelah Thailand sudah ada benteng di sepanjang sungai itu,” katanya.

Sementara itu, tinjauan di Kampung Tersang yang terjejas banjir bulan lepas mendapati berlaku limpahan air sungai dan sudah memasuki kawasan halaman rumah penduduk.

Marie Suriani Abdullah, 43, berkata penduduk kampung itu baharu sahaja pulang ke rumah masing-masing minggu lepas setelah berpindah ke pusat pemindahan sementara (PPS).

Rosmandi Che Wil, 49, berkata apabila tiba bulan Disember penduduk kampung pasti resah memandangkan kediaman mereka terletak kira-kira 20 meter daripada Sungai Golok.


KPLB lindungi aset di luar negara elak dijadikan sasaran tuntutan waris kesultanan Sulu

KUALA NERANG, 14 Julai – Kementerian Pembangunan Luar Bandar (KPLB) akan melindungi aset-aset kementerian itu di luar negara bagi memastikan aset berkenaan tidak menjadi sasaran tuntutan oleh pihak luar yang mendakwa sebagai waris kesultanan Sulu.

Menteri berkenaan Datuk Seri Mahdzir Khalid berkata kementerian menerusi beberapa agensinya terutama Majlis Amanah Rakyat (Mara) memiliki aset di beberapa negara.

Mahdzir berkata demikian pada sidang media selepas menghadiri Majlis Taklimat Khas PROSPEK Pedu, di sini hari ini apabila diminta mengulas tindakan kementerian untuk melindungi aset di luar negara susulan laporan mengenai aset dua anak syarikat Petronas di Azerbaijan dirampas waris kesultanan Sulu, yang menuntut AS$14.92 bilion (RM62.59 bilion) daripada Malaysia.

Mahkamah Rayuan Paris bagaimanapun membenarkan permohonan Kerajaan Malaysia untuk menggantung penguatkuasaan Final Award yang dikeluarkan Mahkamah Arbitrasi Paris, dengan alasan perundangan kes itu menjejaskan kekebalan kedaulatan Malaysia.

Mahdzir berkata kementerian memantau perkembangan isu itu dan telah menghubungi Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar bagi mendapatkan maklumat terperinci berhubung perkara itu.


Melaka sasar 1 PEDi, lahir 5 usahawan digital

AYER KEROH 22 Mei – Setiap Pusat Ekonomi Digital (PEDi) di negeri ini disasarkan untuk melahirkan lima usahawan digital baharu pada setiap tahun.

Exco Sains, Teknologi, Inovasi dan Komunikasi Digital negeri Fairul Nizam Roslan berkata, sebagai pusat sehenti yang menyediakan akses internet dan memberi latihan berasaskan ICT, keusahawanan, multimedia dan sebagainya, setiap PEDi perlu mempunyai petunjuk prestasi utama (KPI) yang ditetapkan bagi memperkasa peranan mereka kepada komuniti.

Menurut beliau, setakat ini, terdapat keseluruhan 30 PEDi di Melaka membabitkan 14 di daerah Alor Gajah, 11 di Jasin dan lima di Melaka Tengah.

“Saya juga difahamkan oleh pihak Suruhanjaya Komunikasi dan Multimedia (MCMC) Negeri Melaka akan ada pertambahan sembilan lagi PEDi di sembilan kawasan Dewan Undangan Negeri (DUN) yang tidak pernah mempunyai PEDi.

“Jadi, saya juga berbincang dengan MCMC bahawa setiap PEDi di negeri ini perlu ada KPI sendiri dan saya mencadangkan dalam masa setahun, setiap PEDi mesti melahirkan lima usahawan digital yang baharu.

“Maknanya, kesemua usahawan digital ini bukan yang kitar semula (recycle). Saya tahu ia bukan perkara mudah tetapi ia tidak mustahil untuk direalisasikan,” katanya.

Beliau berkata demikian pada sidang media selepas Mesyuarat Hala Tuju dan Penerangan PEDi Negeri Melaka 2023 di sebuah hotel di Ayer Keroh, hari ini.

Hadir sama, Timbalan Exco Sains, Teknologi, Inovasi dan Komunikasi Digital negeri Mohd Noor Helmy Abdul Halem dan Pengarah MCMC Melaka Muhammad Luqman Ali.

Mengulas lanjut, Fairul Nizam yang juga Ahli Dewan Undangan Negeri (Adun) Asahan berkata, setiap PEDi di Melaka perlu melakukan anjakan paradigma dalam memastikan pusat sehenti itu kekal relevan.

Untuk itu, ujar beliau, setiap pengurus perlu meluaskan jangkauan mereka dengan bekerjasama bersama kepimpinan masyarakat di kawasan masing-masing seperti wakil rakyat, persatuan penduduk dan rumah ibadat.

“Selain itu, saya juga minta PEDi bersama-sama menjadi medium penyampai kepada rakyat untuk berkongsi maklumat terkini dengan bekerjasama bersama media Kerajaan Negeri seperti Melaka Hari Ini, Pusat Maklumat Rakyat di bawah Jabatan Penerangan Malaysia, serta agensi media kerajaan seperti Radio Televisyen Malaysia (RTM) dan Bernama.

“Malah, kita berharap menjelang Tahun Melawat Melaka 2024 (TMM2024), setiap PEDi juga boleh bersama-sama menyampaikan maklumat mengenai produk pelancongan dan apa yang ada pada TMM2024 itu nanti,” katanya.


Isyarat pertama MEASAT-3D berjaya diterima

KUALA LUMPUR, 23 Jun – Tepat 6.41 pagi waktu Malaysia, isyarat telemetri pertama daripada MEASAT-3d diterima, sekali gus menandakan pelancaran satelit itu berjaya sepenuhnya.

Detik bersejarah itu diumumkan di Dewan Merdeka, Aras 4, Pusat Dagangan Dunia (WTC) di sini yang menjadi venue siaran langsung pelancaran satelit MEASAT-3d dari Pusat Angkasa Lepas Eropah Kourou, French Guiana, Amerika Selatan pada 5.50 pagi waktu Malaysia (6.50 petang waktu tempatan 22 Jun).

Proses pemisahan pertama dari roket pelancar Ariane-5 berlaku pada 6.19 pagi waktu Malaysia dan pemisahan kedua pada 6.34 pagi sebelum isyarat pertama diterima oleh bumi tujuh minit kemudian.

Perdana Menteri Datuk Seri Ismail Sabri Yaakob bersama hampir 600 jemputan menyaksikan pelancaran satelit paling canggih itu di Dewan Merdeka. Hadir sama Menteri Komunikasi dan Multimedia Tan Sri Annuar Musa dan timbalannya Datuk Zahidi Zainal Abidin serta beberapa menteri kabinet.

Satelit kelapan yang dianggar melibatkan kos RM1.2 bilion dengan jangka hayat 18 tahun itu dijangka mampu merapatkan jurang ketersambungan digital dan membentuk masa depan ketersambungan yang lebih baik untuk rakyat Malaysia, selaras inisiatif kerajaan melalui pelan Jalinan Digital Negara (JENDELA). -BERNAMA


Anugerah terindah Datuk Amy Search

SERI NEGERI 24 Ogos – Datuk Suhaimi Abdul Rahman atau lebih dikenali sebagai Amy Search menyifatkan pengiktirafan yang diterima daripada Kerajaan Negeri Melaka sempena Sambutan Hari Jadi Ke-73 Tuan Yang Terutama Yang di-Pertua Negeri, Tun Mohd Ali Mohd Rustam yang ke-73 sebagai anugerah terindah dalam hidupnya.

Vokalis legenda berusia 64 tahun itu berkata, dikurnia pingat Darjah Pangkuan Seri Melaka (D.P.S.M) yang membawa gelaran Datuk itu tidak pernah diimpikannya sejak 42 tahun bergelar anak seni.

“Syukur dan terima kasih yang tidak terhingga kepada kerajaan negeri Melaka, Yang di-Pertua Negeri, Tun Mohd Ali Rustam, Datuk Seri Ab Rauf Yusoh dan semua pihak yang terlibat.

“Pemberian pingat yang membawa gelaran Datuk kepada saya ini tidak pernah diimpikan namun ini satu anugerah terindah dalam kerjaya dan hidup saya,” katanya.

Beliau berkata demikian kepada Melaka Hari Ini (MHI) selepas ditemui pada Istiadat Penganugerahan Darjah, Bintang dan Pingat Kebesaran Negeri Melaka 2022 sempena Sambutan Hari Jadi Ke-73 Tuan Yang Terutama Yang di-Pertua Negeri, Tun Mohd Ali Mohd Rustam yang ke-73 hari ini di Balai Istiadat Seri Negeri, hari ini.

Dalam pada itu, Amy berkata, penganugerahan itu juga membuka kerjasama di antara beliau dan Kerajaan Negeri Melaka ke arah masa depan industri seni negara selepas ini.

Menurutnya, Melaka merupakan sebuah negeri dekat di hatinya dek kerana seni bina dan budaya unik negeri ini, selain isterinya juga merupakan anak kelahiran Melaka.


Johari Abdul dilantik Speaker Dewan Rakyat baharu

KUALA LUMPUR, 19 Dis – Bekas Ahli Dewan Undangan Negeri (ADUN) Gurun Datuk Johari Abdul dipilih sebagai Yang Dipertua Dewan Rakyat yang baharu menggantikan Tan Sri Azhar Azizan Harun.

Johari yang dicadangkan oleh Perdana Menteri Datuk Seri Anwar Ibrahim yang juga Pengerusi Pakatan Harapan (PH) mewakili kerajaan mendapat undian 147 undi berbanding bekas Menteri Dalam Negeri Tan Sri Mohd Radzi Sheikh Ahmad yang mendapat 74 undi.

Usul pelantikan Yang Dipertua Dewan Rakyat baharu dibuat sebaik sahaja Mesyuarat Pertama Penggal Pertama Parlimen ke-15 bersidang jam 10 pagi ini.

Setiausaha Dewan Rakyat Nizam Mydin Bacha Mydin berkata beliau menerima surat mencadangkan nama Johari dan Mohd Radzi daripada Anwar dan Hamzah pada 5 Dis 2022.

Oleh kerana terdapat lebih daripada satu cadangan nama, maka undi bersurat oleh semua Ahli Parlimen diperlukan mengikut peraturan mesyuarat 4 (3).

Sebelum ini, Azhar Azizan meletakkan jawatan sebagai Yang Dipertua Dewan Rakyat berkuat kuasa 18 Dis setelah menyandang jawatan sejak 13 Julai 2020.

Sementara itu, Johari yang mengangkat sumpah sebaik sahaja pelantikannya oleh Setiausaha Dewan Rakyat berkata pelantikan itu adalah satu penghormatan yang amat tinggi dan amanah besar kepada negara.

“Sesungguhnya saya berikrar berusaha sedaya dan semampu untuk memenuhi amanah yang diberikan ini, segala pengalaman sebelum ini sebagai Pegawai Tadbir Diplomatik, ahli pernigaan, Ahli Parlimen dan ADUN akan turut membantu dalam melaksanakan tanggungjawab berat ini,” katanya.

Johari yang juga bekas Ahli Parlimen Sungai Petani juga memohon semua Ahli Parlimen menghormati kedudukannya sebagai Speaker atas dasar tanggungjawab dan bukan atas kapasiti peribadi.

Beliau juga berpesan agar Ahli Parlimen menjadikan Dewan Rakyat sebagai platform membina dan menyampaikan pendapat yang molek dan bernas serta menjadikan kepentingan negara sebagai matlamat utama berbanding matlamat politik dan peribadi.

Sebaik selesai mengangkat sumpah dan berucap, Johari mempengerusikan mesyuarat dengan meneruskan agenda persidangan iaitu majlis mengangkat sumpah 222 Ahli Parlimen yang memenangi kerusi masing-masing pada Pilihan Raya ke-15 (PRU15).


Perintah Kawalan Pergerakan Pemulihan bermula 10 Jun ini – PM Muhyiddin

PUTRAJAYA 7 Jun — Perintah Kawalan Pergerakan Bersyarat (PKPB) digantikan dengan Perintah Kawalan Pergerakan Pemulihan (PKPP) yang menyaksikan lebih banyak kelonggaran diberi bermula 10 Jun sehingga 31 Ogos, kata Perdana Menteri Tan Sri Muhyiddin Yassin.

Pada 1 Mei lalu, Muhyiddin mengumumkan pelaksanaan PKPB bagi menggantikan PKP yang dilaksanakan sejak 18 Mac lepas bagi membendung penularan wabak COVID-19 di negara ini.

PKPB yang sebelum ini dilaksanakan dari 4 hingga 12 Mei membenarkan beberapa sektor ekonomi beroperasi semula, tertakluk kepada prosedur operasi standard (SOP) yang ditetapkan Kementerian Kesihatan (KKM).

Tegas perdana menteri, strategi ini akan dilaksanakan melalui Jawatankuasa Khas Menteri Mengenai Pelaksanaan PKPP yang dipengerusikan oleh Menteri Kanan (Kluster) Pertahanan Datuk Seri Ismail Sabri Yaakob.

Muhyiddin berkata pelaksanaan strategi ini memerlukan kerjasama dan sokongan semua pihak termasuk jentera kerajaan pusat dan negeri, pihak swasta, pertubuhan bukan kerajaan serta pemimpin dan ketua komuniti.


Masyarakat perlu fahami peranan sebenar EAIC

AYER KEROH 11 Mei – Pegawai berintegriti bukan sekadar mampu menghasilkan mutu kerja berkualiti sebaliknya mengangkat imej perkhidmatan awam menjadi lebih positif, kata Setiausaha Kerajaan Negeri Datuk Wira Zaidi Johari.

Zaidi berkata, justeru masyarakat perlu memahami lebih jelas fungsi dan peranan Suruhanjaya Integriti Agensi Penguatkuasaan (EAIC) yang melahirkan modal insan lebih bertanggungjawab serta amanah.

“Ia selaras dengan inisiatif dilaksanakan EAIC pada hari ini menerusi Program E.R.A.T (Encouraging, Responsibility, Accountability, Trustworthiness), EAIC Bersama Masyarakat Negeri Melaka yang memperkenalkan peranan sebenar mereka.

“Dengan adanya program begini orang ramai dapat menjadi mata dan telinga pihak EAIC selain menyalurkan maklumat lebih tepat mengenai salah laku penguat kuasa menggunakan saluran yang betul,” katanya.

Beliau berkata demikian ketika berucap pada Program E.R.A.T EAIC Bersama Dengan Masyarakat Negeri Melaka di Pusat Dagangan Antarabangsa Melaka (MITC), di sini, hari ini.

Sementara itu Maslina, turut berterima kasih kepada pihak EAIC kerana memilih Negeri Melaka sebagai lokasi pertama bagi pelaksanaan program E.R.A.T tahun ini.

“Program ini diadakan selama empat hari, pihak EAIC akan turun padang menyantuni masyarakat di Negeri Melaka untuk mendengar sendiri aduan daripada orang ramai.

“Bagi pihak Kerajaan Negeri, kita sentiasa menyokong program pengukuhan integriti seperti ini dan menjadikan ia sebagai elemen utama yang perlu ada dalam setiap anggota perkhidmatan awam,” katanya.


Jepun tawar vaksin AstraZeneca buat Malaysia

KUALA LUMPUR 15 Jun – Kerajaan Jepun akan menyumbang vaksin AstraZeneca yang dikeluarkan di Jepun kepada Malaysia, Indonesia, Filipina dan Thailand, umum Menteri Luar Motegi Toshimitsu pada Selasa.

Menurut Kedutaan Jepun di Malaysia, menteri itu berkata vaksin akan dihantar mulai Julai, jika keadaan mengizinkan, dan akan segera membuat penyelarasan.

“Berdasarkan pengumuman Menteri Luar hari ini, Kedutaan Jepun di Malaysia akan terus bekerja sama rapat dengan kerajaan Malaysia untuk menyediakan vaksin kepada rakyat Malaysia.

Sebelum ini, kerajaan Jepun antara yang menghulurkan bantuan kepada Malaysia untuk menangani pandemik COVID-19 termasuk menyumbang peralatan perubatan bernilai kira-kira US$5 juta pada Januari lalu.

Jepun juga telah menghulurkan bantuan kemanusiaan bernilai kira-kira US$2 juta kepada Malaysia melalui Tabung Kanak-Kanak Pertubuhan Bangsa-Bangsa Bersatu (UNICEF), Suruhanjaya Tinggi Pertubuhan Bangsa-Bangsa Bersatu untuk Pelarian (UNCHR) dan Persekutuan Palang Merah dan Bulan Sabit Merah (IFRC).

Bagi ASEAN, Jepun telah mengusulkan penubuhan “Pusat ASEAN untuk Kesihatan Awam dan Penyakit Berjangkit” bertujuan melindungi penduduk di rantau ini dan memberikan sokongan kewangan sebanyak US$50 juta melalui Dana Integrasi Jepun-ASEAN (JAIF).


Bidang kewartawanan tertulis dalam lipatan sejarah Melaka

BANDA HILIR 29 Mei – Sejarah Melaka turut membabitkan bidang kewartawanan di negara ini dengan penerbitan akhbar Suara Benar pada 2 September 1932.

Ketua Menteri Datuk Seri Utama Sulaiman Md Ali berkata, pada awal abad ke-20, wujud golongan elit daripada sistem pendidikan formal yang berpendidikan Melayu, Inggeris dan Arab yang bangkit, bergabung menubuhkan pertubuhan-pertubuhan sosial membincangkan nasib bangsa.

Beliau berkata, demikian pada Majlis Kemuncak Hari Wartawan Nasional (HAWANA) 2022 di Banda Hilir, di sini, hari ini yang dirasmikan Perdana Menteri Datuk Seri Ismail Sabri Yaakob.

Sulaiman berkata, di Melaka juga terletaknya ‘The Royal Press’, Muzium Warisan yang saya ibaratkan sebagai ‘Muzium Percetakan’ kerana memiliki pelbagai koleksi bahasa (polyglot) yang didedikasi memelihara kraf percetakan huruf.

Katanya The Roya Press House juga memilik koleksi akhbar-akhbar lama yang dianggap sebagai khazanah perlu dipulihara agar menjadi rujukan bidang kewartawanan di masa akan datang.

“Premis ini menyimpan lebih 150,000 blok cetak dalam pelbagai bahasa iaitu Arab, Roman, Cina serta Tamil. The Royal Press juga memiliki barangan percetakan antaranya mesin cetak Glockner-Mercedes tahun 1956 dan Linotype model 78 yang dibuat pada tahun 1961.

“Banyak lagi barangan lain berkaitan kewartawanan terdapat di galeri ini. Kepelbagaian koleksi yang dimiliki premis ini mencerminkan kemajuan sektor pelancongan di Melaka serta keunikan komuniti masyarakat berbilang kaum Malaysia khususnya Melaka,” katanya.


Mohd Kamaruddin pangku jawatan pengarah JSJK Bukit Aman

KUALA LUMPUR 21 Mei – Timbalan Pengarah Jabatan Siasatan Jenayah Komersial (JSJK) Bukit Aman Datuk Mohd Kamarudin Md Din akan memangku jawatan Pengarah JSJK berkuat kuasa Isnin ini.

Polis Diraja Malaysia (PDRM) dalam kenyataan hari ini memaklumkan Mohd Kamarudin memangku jawatan itu berikutan persaraan wajib Datuk Zainuddin Yaacob pada tarikh berkenaan, selepas 34 tahun menabur bakti dalam pasukan PDRM.

Dilahirkan di Kuala Langat, Selangor, Zainuddin yang memiliki Ijazah Sarjana Muda Perakaunan dan Ijazah Sarjana Pengurusan Perniagaan daripada Universiti Kebangsaan Malaysia menyertai PDRM sebagai Kadet ASP pada 5 April 1987 di Pusat Latihan Polis Kuala Lumpur.

Menurut kenyataan itu, antara jawatan yang pernah disandang beliau adalah Ketua Polis Daerah Machang, Ketua Polis Daerah Johor Bahru Selatan, Timbalan Ketua Polis Perak, Timbalan Ketua Polis Kuala Lumpur dan Ketua Polis Kedah.

Beliau juga adalah pencetus kepada penubuhan ‘Commercial Crime Investigation Department’ (CCID) Response Center yang merupakan pusat panggilan bagi membolehkan orang ramai berintekraksi secara langsung dengan pihak JSJK bagi mendapatkan atau menyalur maklumat berkenaan kes jenayah komersial.


Malaysia, Jepun bakal muktamad MoC penghantaran pekerja mahir

PUTRAJAYA, 24 Mei – Memorandum Kerjasama (MoC) berhubung penghantaran pekerja mahir Malaysia dan sektor tertentu untuk bekerja di Jepun akan dimuktamadkan oleh kedua-dua negara, kata Menteri Sumber Manusia Datuk Seri M. Saravanan.

Beliau berkata ia antara inti pati utama dalam rangka lawatan kerjanya ke Jepun bermula esok (25 Mei) hingga 28 Mei depan, bersempena lawatan Perdana Menteri Datuk Seri Ismail Sabri Yaakob ke negara itu.

Dalam satu kenyataan hari ini, Saravanan berkata beliau akan menandatangani MoC itu bersama-sama dengan Menteri Kehakiman Jepun Yoshihisa Furukawa, selain melibatkan penyertaan Kementerian Luar Negeri, Kementerian Kesihatan, Buruh dan Kebajikan serta Agensi Polis Negara Jepun.

“Matlamat MoC adalah untuk membantu memartabatkan Pendidikan Teknikal dan Latihan Vokasional (TVET) negara bagi melahirkan tenaga kerja mahir dalam kalangan pekerja tempatan.

“MoC itu juga memberi peluang kepada rakyat tempatan memperoleh pengalaman dan kepakaran di Jepun untuk satu tempoh masa dan apabila mereka pulang kelak, mereka dapat menyumbang kepada industri berkaitan di Malaysia,” kata Saravanan.

MoC berkenaan menggariskan 14 sektor penghantaran pekerja mahir merangkumi pelbagai industri iaitu perkakasan dan bahagian mesin, penerbangan, pembaikan dan penyelenggaraan automobil serta jentera perindustrian.

Saravanan berkata MoC tersebut juga selaras dengan hasrat kerajaan dalam Wawasan Kemakmuran Bersama (WKB2030) iaitu mencapai sasaran 35 peratus pekerja berkemahiran tinggi dalam guna tenaga negara.

Dalam rangka lawatan kerja itu, Saravanan juga dijadual melawat Cyberdyne Studio untuk melihat teknologi neuro-robotik tercanggih, Robot Suit HAL iaitu robot cyborg pertama di dunia berkaitan pemulihan dan rehabilitasi.

“Ia akan menjadi penanda aras untuk penubuhan Pusat Rehabilitasi Neuro-Robotik dan Cybernics Kebangsaan yang bakal dibina di Perak,” kata Saravanan.- BERNAMA


Dua beradik ditahan bantu siasatan kes samun penyampai berita

KUALA LUMPUR, 7 Mei – Polis menahan dua beradik bagi membantu siasatan kes samun membabitkan seorang penyampai berita televisyen di Damansara Perdana, kelmarin.

Timbalan Ketua Polis Daerah Petaling Jaya Supt Ku Mashariman Ku Mahmood berkata lelaki dan wanita berusia 31 dan 24 tahun itu ditahan kira-kira 4.30 petang tadi di Puncak Alam.

Beliau berkata semakan mendapati lelaki berkenaan mempunyai enam rekod lampau berkaitan kes dadah dan 15 rekod jenayah orang dikehendaki polis berkaitan dadah manakala wanita itu pula tidak mempunyai sebarang rekod jenayah.

“Kedua-dua suspek akan dibawa ke Mahkamah Petaling Jaya esok bagi permohonan reman untuk melengkapkan siasatan mengikut Seksyen 394 Kanun Keseksaan kerana melakukan samun sehingga mendatangkan kecederaan,” katanya dalam kenyataan semalam.

Ku Mashariman berkata dalam kejadian kira-kira 3.40 petang semalam, pengadu yang merupakan seorang lelaki berusia 30-an mendapati kereta miliknya yang diletak di tepi jalan berhampiran kawasan Damansara Perdana sedang dipecah oleh seorang suspek.

Beliau berkata suspek yang telah menendang cermin di bahagian penumpang hadapan kereta telah mengambil beg milik pengadu mengandungi komputer riba serta barangan peribadi lalu melarikan diri setelah menyedari kehadiran pengadu.

Terdahulu, tindakan pengadu cuba mengejar dan menangkap suspek ketika cuba melarikan diri telah tular menerusi satu rakaman video berdurasi 30 saat yang dirakam dan dimuat naik pengguna laman sosial TikTok yang kebetulan berada di tempat kejadian. – BERNAMA